11-ДЕКАБРЬ ХАЛҚАРО ТОҒЛАР КУНИ — Navoiy viloyati ekologiya va atrof muhitni muhofaza qilish boshqarmasi\n11-ДЕКАБРЬ ХАЛҚАРО ТОҒЛАР КУНИ\nTahrir vaqti Дек 11, 2020\nТоғли ҳудудларда дунё аҳолисининг 15% яшайди. Дунё биологикхилма-хиллиги концентратсияси майдонларининг ярми тоғларда жойлашган. Дунё аҳолисининг тахминан ярмининг фаровонлиги тоғ тизмалари таркибидаги сув, озиқ-овқат ва энергия манбаларига боғлиқ.\nАммо уларнинг барчаси иқлим ўзгариши, ерларнинг бузилиши, ҳаддан ташқари эксплуатация ва табиий офатлар туфайли хавф остида. Тоғлар ер юзининг деярли 27 фоизини эгаллайди. Тоғларни муҳофаза қилишни таъминламай туриб, биз барқарор иқтисодий ривожланишга эриша олмаймиз. Улар нафақат тоғли ҳудудларда яшовчи 1,1 миллиард одам учун тирикчилик манбаи бўлиб, балки билвосита улар атрофдаги ҳудудларда яшовчи миллиардлаб одамларга фойдали таъсир кўрсатмоқда.\nИқлим ўзгариши тоғларнинг ҳолатига энг ёмони таъсир қилади. Тоғларда яшовчилар энг кўп очлик ва қашшоқликдан азият чекмоқда. Ҳароратнинг кўтарилиши натижасида музликларнинг эриши водийларда офатларга таҳдид солмоқда. Ривожланаётган мамлакатларнинг тоғли аҳолисининг ҳар учинчи аҳолисидан бири озиқ-овқат хавфсизлиги хавфига дуч келади.\n2020 йил мавзуси: Тоғ биологикхилма-хиллиги\nНоёб релеф, иқлим ва тоғларнинг изоляцияси турли хил ҳаёт шакллари учун шароит яратди.Биологикхилма-хиллик турли хил экотизимларни, турларни ва генетик ресурсларни ўз ичига олади ва тоғларда кўплаб элемент турлар мавжуд. Баландлиги, ён бағирлари ва тош тошлари жиҳатидан ҳилма-хиллиги ҳар хил қимматли экинларни етиштириш, боғдорчилик ва чорвачилик учун имкониятлар яратади.\nМасалан, Покистондаги тоғли чорвадорлар генетик жиҳатдан қимматли чорвачилик ресурсларига эга, улар иқлим ўзгаришига мослашишга ёрдам берадиган касалликларга чидамлилик каби ҳусусиятларни намойиш этади. Тоғли ерларнинг деярли 70% яйлов учун ишлатилади ва шунга мос равишда гўнг беради, бу тупроқ унумдорлигини оширади. Чорвачилик нафақат сут, сариёғ ва гўшт каби озиқ-овқат маҳсулотларини, балки кашмир жун каби қимматбаҳо маҳсулотлар билан ҳам таъминлайди.\nБироқ, иқлим ўзгариши, деҳқончиликнинг барқарор бўлмаган амалиёти, тоғларни қазиб олиш, дарахтларни кесиш ва браконерлик тоғ биологикхилма-хиллигига катта зарар етказмоқда. Бундан ташқари, ердан фойдаланиш ва ер қопламининг ўзгариши ва табиий офатлар биохилма-хилликнинг йўқолишини тезлаштиради ва атрофни тоғли жамоалар учун мўрт ва беқарор қилади. Экотизимнинг таназзулга учраши, тирикчиликнинг йўқолиши ва тоғларга кўчиб ўтиши маданий урф-одатлар ва авлодлар давомида биохилма-хилликни қўллаб-қувватлаб келган қадимги анъаналардан воз кечишга олиб келиши мумкин.\nТоғ биологикхилма-хиллигини барқарор бошқариш тобора кўпроқ глобал устувор вазифа сифатида эътироф этилмоқда. 2002 йил БМТ томонидан Тоғлар йили деб номланиб, ўша йилнинг 20 декабрь куни БМТ Бош Ассамблеясининг 57-сессиясида қабул қилинган резолюцияга мувофиқ, 11 декабрь Халқаро тоғлар куни деб эълон қилинган.\nХалқаро тоғ куни 1992 йилда Бирлашган Миллатлар Ташкилотининг Атроф-муҳитни муҳофаза қилиш ва ривожлантириш бўйича конференциясида 21-кун тартиби қабул қилиниб, унинг 13-боби «Заифэкотизимларни бошқариш: тоғларни барқарор ривожлантириш» деб номланган бўлиб, тоғ тарихида муҳим воқеа бўлди.\nТоғларнинг ролига бўлган эътиборнинг кучайиши БМТ Бош Ассамблеясини 2002 йилни БМТнинг Халқаро тоғлар йили деб эълон қилишга ундади. Шу муносабат билан БМТ Бош ассамблеяси 11-декабрни Халқаро тоғлар куни сифатида белгилаб қўйди. ФАО ушбу кунга тайёргарлик кўриш ва уни амалга ошириш учун глобал марказ ҳисобланади. Ушбу жараённи халқаро миқёсда мувофиқлаштириш учун Ўрмон хўжалигининг сув ва тоғларни бошқариш дастури жавобгардир.\nДиққат, эълон! Ҳурматли фуқаролар ва тадбиркорлар!\nВИЛОЯТИМИЗДА ТОЗА ҲАВО ТАДБИРИ ЎТКАЗИЛМОҚДА


ИИВ таълим муассасаларида «Академия ёшлари» радиостудияси бир ёшда\nБир йил олдин ИИВ Академиясида «Академия ёшлари» радиостудияси фаолият бошлаган эди. Айни пайтда курсантларнинг бўш вақтини мазмунли ташкил этишда турли мавзулардаги эшиттиришлар муҳим ўрни тутяпти.\nАйтиш жоизки, дунё ахборот маконида воқеа-ҳодисалар кун сайин ўзгаряптики, улардан ўз вақтида бохабар бўлиш давр талабига айланди. Айниқса, ҳозирги глобаллашув даврида ҳаётимизни оммавий ахборот воситаларида узатилаётган тезкор хабарларсиз тасаввур этиш қийин. «Академия ёшлари» радиостудияси ҳам курсантларнинг бу борадаги талаб ва эҳтиёжларини тўла қамраб олган. Шунингдек, унинг атрофига иқтидорли ёшлар жамланган. Улар томонидан «Дунё янгиликлари», «Спорт ҳаёти», «Психолог маслаҳати», «Ижод ва илҳом», «Заковат уммони» рукнлари остида туркум эшиттиришлар эфирга узатилмоқда.\n– Тезкор хабарлар орқали юртимиз ва жаҳонда юз бераётган янгиликлар билан мунтазам танишиб борамиз, – дейди курсант Гулҳаё Камолова. – Қолаверса, «Менинг фикрим», «Шеърият шайдолари», «Арчазор ҳазиллари» сингари қизиқарли рукнларнинг ташкил этилгани, бўш вақтимиз мароқли ўтишига хизмат қилмоқда.\nРадиостудия фаолиятининг бир йиллигига бағишланган тадбирда сўзга чиққанлар ижодкорлар фаолиятига ижобий баҳо беришди.


“ПОЛВОНЖОН”НИНГ МАҚСАДИ УЛКАН\nПойтахтимиздаги Миллий матбуот марказида “Полвонжон” болалар ва ўсмирлар журналининг тақдимот маросими бўлиб ўтди.\nЮртимизда спортга, айниқса, болалар спортига катта эътибор қаратилаётгани барчамизга яхши маълум. Мустақилллик йилларида Ўзбекистон Болалар спортини ривожлантириш жамғармасининг ташкил этилгани ҳам юртимизда бу борада амалга оширилган ишларнинг нечоғлик улкан аҳамият касб этиши далилидир. Жорий йилнинг 16 мартида Президентимиз Ўзбекистон Болалар спортини ривожлантириш жамғармаси Ҳомийлик кенгашининг мажлисидаги маърузасида болалар спортига бўлган эътиборни жаҳон андозасига мос ва хос равишда ташкил этиш зарур эканлиги ҳақида алоҳида тўхталиб ўтгандилар.\nБолалар ва ўсмирлар спортиниривожлантириш, уларнинг ҳар томонлама соғлом камол топишларида муҳим кўмакчига айланиб улгурган “Полвонжон” журнали ҳам айни вазифаларни ўз олдига мақсад қилиб олган.\nЖурнал саҳифаларида Ўзбекистон спорти янгиликлари, юртимиз шарафини ҳимоя қилган спортчиларимиз, жаҳон спортининг таниқли намоёндалари, юртимиздаги мавжуд ва янги очилган спорт объектлари, спорт-ўқув муассасалари ҳақида кенг ва батафсил маълумот олиш мумкин. Бундан ташқари, турли спорт турларининг тарихи, ривожланиши ва қоидалари, шу билан биргаликда, болаларни спортга бўлган қизиқишини оширишга хизмат қилувчи турли хил қизиқарли хабар ҳамда манбалар ёш муштарийларни қизиқтириш табиий.\nФарзандларимизни ёшлигиданоқ спортга бўлган қизиқишини кучайтириш ва уни ривожлантириш йўлида қилинаётган бу каби саъйи-ҳаракатлар келажакда ўз сўзини айтиши шубҳасиз.


Эркинжон Турдимов: Ҳасан Норбекович Нормуродов олий мукофотга муносиб инсон! - zarnews.uz\nЭркинжон Турдимов: Ҳасан Норбекович Нормуродов олий мукофотга муносиб инсон!\nУшбу фармонга кўра "Ўзбекистон Қаҳрамони" унвони билан тақдирланган "Нуроний" жамғармаси Самарқанд вилояти бўлими раиси Ҳасан Норбекович Нормуродовнинг хонадонига Самарқанд вилояти ҳокими Эркинжон Турдимов ва вилоят жамоатчилиги вакиллари ташриф буюришди. Қаҳрамонни давлатимизнинг олий мукофоти билан табриклаб, эзгу ниятларини изҳор этишди.\nКечанинг ўзида Самарқанд вилояти ҳокими ўзининг веб-сайти facebook, instagram, twitter, ижтимоий тармоқларидаги саҳифаларида ва телеграм ахборот каналида “Ҳасан Нормуродов олий мукофотга муносиб инсон!” сарлавҳаси остида Ҳасан Нормуродов ҳаёти ва фаолияти, унинг шонли йўли ҳақида кенг оммага маълумот берди ҳамда Ҳасан Норбекович Нормуродовни давлатимизнинг олий мукофоти билан тақдирланганлиги билан қутлади.\nСамарқанд вилояти ҳокими ўз саҳифаларида қуйидагиларни билдириб ўтган:\nОЛИЙ МУКОФОТГА МУНОСИБ ИНСОН\nҲасан Нормурадов ҳақида гап кетганда бевосита шу ибора ёдга келади.\nБу киши кўп йиллик самарали меҳнати, жонкуярлиги ва ташаббускорлиги билан вилоят фаоллари, нуронийлар ва аҳоли ўртасида ҳурмат қозонган.\nҲасан Нормуродовнинг ҳар бир иши маърифат, босиб ўтган йўли ибратли китоб, умр манзиллари ҳаёт мактабидир. Шундай ажойиб инсон вилоят “Нуроний” жамғармасини 2003 йилдан буён сабр ва энг муҳими фидойилик билан бошқариб келмоқда.\nКиши кексайгандан кейин аксарият ҳолларда ўз тинчини ўйлайди, турли юмушларга, айниқса, қалтис масалаларга араламашликка ҳаракат қилади. Бироқ Ҳасан Норбековичда бундай одат, кексаликка бўйин эгиш кузатилмайди. Қаерда, қайси даврада бўлмасин очиқ чеҳра билан иштирок этади. Энг муҳими, катта ҳаёт тажрибасига эга нуроний сифатида ўзининг очиқ ва айни дамда самимий фикрлари, ўринли тавсияларини бериб боради.\nҲ.Нормуродовнинг бевосита раҳбарлигида жойларда фахрийлар ҳолидан хабар олиш, уларга зарур моддий, маънавий ва тиббий ёрдам кўрсатиш ишлари тизимли йўлга қўйилган.\nБундан ташқари, Ҳ.Норбековичнинг саъй-ҳаракатлари билан 2017 йилда кекса авлод вакиллари учун барча шарт-шароитларга эга замонавий ва кўркам 16 та «Нуронийлар маскани» барпо этилди. Мажмуалардаги бой китоб фондига эга кутубхона, дам олиш хоналари, махсус тренажёрлар билан жиҳозланган даволаш-жисмоний тарбия заллари, шахмат, шашка ўйингоҳлари нуронийларнинг бўш вақтларини мазмунли ўтказишларига хизмат қилмоқда.\nҲ.Нормуродовнинг жамият ҳаётидаги иштироки, айниқса, вилоятни ижтимоий-иқтисодий ривожлантиришга бефарқ бўлмаганлигини юксак қадрлаймиз. Зотан, бу инсон бугун нафақат ўзининг ғайрати-шижоати билан кўпчиликка ўрнак бўлмоқда. Шу билан бирга кўпни кўрган нуронийлар тажрибасидан унумли фойдаланишни ҳам йўлга қўйган.\nХусусан, “Нуроний” жамғармаси қошида тажрибали қишлоқ хўжалиги фахрийларидан ташкил этилган «Мадад» гуруҳи фермерларга ўз тавсия ва маслаҳатларини бериб келмоқда. Шунингдек, «Фаол фахрий аёллар» ва «Ёшлар билан ишлаш» гуруҳлари аҳоли ўртасида соғлом турмуш тарзини тарғиб этиш, диний экстремизм ғояларига қарши кураш, оилалар тинчлик ва тотувлигини мустаҳкамлаш, ижтимоий муҳитни янада яхшилаш масалаларига ҳисса қўшмоқда.\nҲ.Нормурадов меҳнат фаолияти давомида вилоятнинг турли бошқарув идораларида энг қуйидан раҳбарлик лавозимларига бўлган заҳматли йўлни босиб ўтган саноқли фахрийлардан бири. Шу маънода у кишининг жойларда учрашув ва тадбирларда айтадиган сўзининг салмоғи, самараси бор.\nУмуман, Ҳ.Нормуродовдаги ўзгалар тақдирига бефарқ бўлмаслик, жамият ҳаётидаги муаммоларни куюнчалик билан ҳал этишга интилиши, ҳар бир вазифага масъулият билан ёндашиши кўплаб ютуқ ва эътирофларга замин бўлгани шубҳасиз. Зеро, Ҳ.Нормуродов бугунгача “Меҳнат шуҳрати” (2008 й.), “Эл-юрт ҳурмати” (2012 й.) ва “Дўстлик” (2017 й.) орденлари билан мукофотланган.\nБугун Президентимиз фармонига кўра, давлатимизнинг олий мукофоти – Ўзбекистон Қаҳрамони унвони бериладиган бўлди. Юксак мукофот билан муҳтарам устоз, вилоятимиз оқсоқлини қутлаб, узоқ йиллар жамият ривожида камарбаста бўлиб юришларини тилайман!\nТеглар: Мукофот Ҳасан Норбекович\nЎзбекистон Қаҳрамони Ҳасан Нормуродов неча йилдан буён сайловда қатнашади?\nФидойилик, камтарлик, ҳалоллик тимсоли\nСамарқандликлар ўз улуғларини улуғлашни билади


Илм-фан яна бир суннатнинг фойдасини тасдиқлади\nMonday, 24 July 2017 18:20\nАллоҳ таолонинг Расули ҳазрати Муҳаммад соллаллоҳу алайҳи васалламнинг яна бир гўзал суннатлари ғарб олимларининг илмий тадқиқотларида ўз тасдиғини топди. Бу сафар фанга таҳник, яъни чақалоқнинг танглайини кўтариш суннатининг кони фойда экани маълум бўлди.\nМусулмон халқларда кенг тарқалган таҳник суннати чақалоқнинг оғзига бироз чайналган хурмо ёки бошқа мевани солиб, танглайига суртиш билан адо этилади. Имом Муслим ривоят қилган ҳадиси шарифга кўра, Расулуллоҳ соллаллоҳу алайҳи васалламнинг ҳузурларига янги туғилган чақалоқни кўтариб келишса, у зот боланинг ҳаққига дуо қилиб, хурмонинг чайнаб, унинг танглайини кўтариб қўярдилар.\nМаълумки, мўмин-мусулмонлар Исломдаги ҳар бир ҳукм, ҳар бир кўрсатмани Аллоҳ таолонинг амри, Расулуллоҳ соллаллоҳу алайҳи васалламнинг суннатлари деб, ихлос билан, савоб умидида адо этадилар, бундан бошқа ҳеч қандай моддий ёки бошқа манфаат кутмайдилар. Зеро, Қуръонга ва Суннатга амал қилишнинг ажру савоби бутун оламдаги ҳар қандай манфаатдан улуғ ва устундир. Аммо Парвардигоримизнинг чексиз раҳмати туфайли шариатимизнинг ҳар бир кўрсатмаси замирида олам-олам манфаатлар – ахлоқий, ижтимоий, иқтисодий, тиббий ва бошқа кўплаб фойдалар ётади. Замонавий илм-фан ривожланиб борган сари, шаръий ҳукмларнинг бу жиҳатлари тобора кўпроқ кашф қилинмоқда. Ана шундай суннатлардан бири бўлмиш таҳникнинг тиббий фойдаларидан бирини аниқлаш шарафи бир гуруҳ ғарб олимларига насиб қилди.\nБританиянинг ВВС корпорация томонидан эфирга узатилган бир кўрсатувда экспертлар «чақалоқнинг оғзига, лунжининг ичкарисига сурилган шакар эритмаси муддатидан эрта туғилиб қолган боланинг миясини шикастланишдан асрайди» деган фикрни таъкидлаб чиқишди.\nТадқиқотларнинг кўрсатишича, чала туғилган ҳар ўнта чақалоқнинг бирида гипогликемия, яъни қонда қанд моддаси миқдорининг жуда камлиги кузатилар экан. Агар бу ҳолат ўнгланмаса, чақалоқнинг миясига шикаст етар экан. Янги Зеландиялик шифокорлар юқоридаги каби лунжига шакар эритмаси сурилган 242 нафар янги туғилган чақалоқнинг қонини текшириб кўриб, кўзларига ишонмай қолишди. Натижа мисли кўрилмаган даражада эди! Клиник тадқиқотларнинг натижалари The Lancet нашрида чоп этилди.\nТадқиқот гуруҳининг раҳбари, Окленд университети профессори Жейн Хардинг хонимнинг айтишича, декстроза (д-глюкоза) эритмаси билан бажариладиган бу муолажа атиги 1 фунт туради ва чақалоқнинг томирига глюкоза юборишдан кўра анчагина осон ва хавфсиз амалга оширилади. «Чала туғилган чақалоқларни тинимсиз овқатлантириб туриш гипогликемия хавфини тўлиқ бартараф қила олмайди, шунинг учун кўпинча глюкоза томир орқали юборилади», дейди у. Бундан ташқари, тадқиқотлардан маълум бўлишича, декстроза эритмаси гипогликемияга чалинган чақалоқларга кучли овқатланишдан ҳам кўра яхшироқ самара беради.\nЛондон университети қошидаги коллежнинг Аёллар саломатлиги институти ходими Нейл Марлоунинг фикрича, мутлақо арзонга тушадиган, самараси тажрибаларда ўз исботини топган декстроза эритмаси билан даволаш усули шифокорлар томонидан мажбурий равишда қўлланилиши лозим.\nMore in this category: « Мусулмон олимлар кашфиёти Атеизмнинг чўкиши »


Рауф Инилеев: "Обод"нинг муаммолари апрелда бошланганди\n13 июль, 2017, 14:45\nРауф Талгатович, бироз вақт муқаддам клубдаги муаммолар ҳақида гапиргандингиз. Шундан сўнг бирор ўзгариш бўлдими?\n«Обод» ўтган мавсумни анча яхши ўтказганди. Бу муаммолар қачон бошланди?\nШундан буён барча харажатларни футболчилар ва мураббийлар кўтариб келмоқдами?\nНима сабабдан шунча қийинчиликка қарамай, мусобақадаги иштирокни давом эттирдингиз? Ахир тинчгина жамоани тарқатиб қўя қолган яхши эмасмиди?\nКлуб раҳбарияти жамоани шунчаки ташлаб қўйиши тўғрими? Наҳотки, ёрдам берадиган одам топилмаган бўлса?\n«Обод»нинг олти ойлик иштироки ҳақида нима дея оласиз?\nБироз вақт муқаддам «Обод»га қизиқиш билдирилаётгани ҳақида хабарлар тарқалганди. Клубда янги сармоядорлар пайдо бўлиши эҳтимоли қай даражада?\nБизга келган хабарларда айтилишича, «Обод»га «Пахтакор» клуби собиқ менежери ва айни вақтда Ўзбекистон терма жамоасини бошқариб турган Самвел Бабаян қизиқиш билдирган экан.\n«Обод»нинг келгуси тақдири ҳақида нима дея оласиз? Катта эҳтимол билан тарқатиб юборилса керак?!\nКлуб сафида кўплаб юқори савиядаги футболчилар бор. Шулардан бири - Шоҳруз Норхонов. Унинг тақдири нима бўлади?\nЎзингиз ҳақингизда нима дея оласиз? Катта тажрибага эга мураббийсиз, келажагингиз нима бўлади?\nУзоқ вақт олий лигадан четда бўлиб, шу йил қайтгандингиз. Ички биринчилик савияси ҳақида нима дея оласиз?


САМАРҚАНД ВИЛОЯТИ БАНДЛИК БОШ БОШҚАРМАСИ - Ўзбекистон Республикаси фуқароларини Корея Республикасида ишга жойлаштириш бўйича 2019 йилга мўлжалланган квоталар оширилди\nКорея Ҳукумати ҳар йили хорижий ишчи кучини жалб этиш учун давлатлар кесимида квоталарни белгилайди. Шунга мувофиқ, Корея Республикаси Бандлик ва меҳнат вазирлиги 2018 йилда амалга оширилган ишлар натижалари бўйича Ўзбекистон Республикаси Бандлик ва меҳнат муносабатлари вазирлиги фаолиятини юксак баҳолаб, икки томонлама самарали ҳамкорлик сифатида 2019 йил учун мўлжалланган квоталар сонини 3200 тага оширди (2018 йилда квоталар сони 3100 та эди).\nЎтган йиллар давомида ушбу тизим орқали 31628 нафар юртдошимиз иш билан таъминланган. Бундан асосий мақсад Корея Республикасида вақтинчалик меҳнат фаолиятини юритаётган фуқароларимиз Ўзбекистонга қайтиб келгач, уларнинг хорижда эгаллаган билим ва кўникмаларини Ўзбекистон амалиётига тадбиқ этишдан иборатдир.\nҲозирги вақтда “Эркин ёллаш тизими” орқали Корея Республикаси 16 давлатдан ишчи кучини жалб қилади. Корея Республикасида ишга жойлаштирилган Ўзбекистон фуқароларининг меҳнат қилиш муддати 4 йилу 10 ойгача бўлган муддатни ташкил этади. 2019 йилда ҳам Ўзбекистон Республикаси фуқароларини Корея Республикасида ишга жойлаштириш жараёни изчил давом этмоқда.\nКиришлар бугун: 24331\nТашрифлар бугун: 8564


Қишда уйсиз қолган инсонни бошпана билан таъминлаш– муҳим масаладир\nТошкент шаҳар ИИББ ходимлари тажрибадан келиб чиққан ҳолда шуни яхши билишадики, ҳарорат пасайган сари, муайян яшаш жойига эга бўлмаган инсонлар учун ҳолат қийинлашади. Шунинг учун 2018 йилнинг бошидаёқ Реабилиатация маркази уйсиз қолганларни бошпана, тоза кийим ва овқат билан таъминлай бошлади. Бундан ташқари, бу ерда уларга ҳужжатларни тиклашда, ишга жойлашишда, янги ҳаёт сари илк қадамлар қўйишда ҳам кўмак беришади.\nХодимлар Марказда турувчиларни пойтахт кўчаларидан олиб келиб, Марказ ҳақида сўзлаб беришади ва у ерда туриш таклифини қабул қилишларини сўрашади. Масалан, 23-ноябрь куни тахминан соат 20:30 да Миробод тумани ИИО ФМБ 1-сон ички ишлар бўлими профилактика инспектори капитан Кутумов Б. муайян яшаш жойига эга бўлмаган, “Фурқат” маҳалласи А.Фитрат кўчасида (5-сон туғруқхона ёнида) оёғи гипсланган, совуқдан целлофан ёрдамида тўсинишга уринаётган кишини кўриб қолади. У 38 ёшли Шерзод Б. эканлиги маълум бўлди. Капитан унга иссиқ жойда тунаш мумкинлигини айтди, у рози бўлгач, уни хизмат автомобилига таклиф қилди. Бир оздан сўнг улар Панель массиви, Чашма кўчаси (Баратхўжа), 3-уйда манзили бўйича жойлашган Муайян яшаш жойига эга бўлмаган шахсларни реабилитация қилиш марказига етиб келишди. Бугунги кунда у ерда юздан ортиқ инсонлар қарор топишган, уларда совуқ кунларни қулайроқ шароитда ўтказиш, ихтиёр бўлса ёрдамдан фойдаланиш ва ҳаётларини яхши томонга ўзгартириш имконияти мавжуд.\nПойтахтнинг лоқайд бўлмаган аҳолиси бу ишда катта ёрдам кўрсатишмоқда: Марказга келиб жойлашаётган инсонларга озиқ-овқат ва тоза қалин кийимлар, гигиена воситалари ва бошқа маиший жиҳозлар керак. Шунинг учун ИИББ ходимлари ёрдам қўлини чўзмоқчи бўлган меҳмонлардан миннатдордир. Ҳурматли ҳамшаҳарлар ва пойтахт меҳмонлари! Қиш кечаларини кўчада ўтказаётган инсонларни кўрганингизда, 102 рақами орқали хабар қилинг. Бизнинг ходимларимиз албатта сиз айтган инсондан хабар олиб, Марказнинг афзалликлари ҳақида маълумот беришади ва у ерга таклиф қилишади. Балки айнан шу онда ўша инсоннинг ҳаёти яхши томонга ўзгара бошлайди.


5А231601 – Инсон ресурсларини бошқариш – TDIU\nИнсон ресурсларини бошқариш\n–Мутахассислик номи, шифр: 5А231601 – Инсон ресурсларини бошқариш\n– Дастур давомийлиги: 2 йил\n– Кредитлар сони: 120 ECTS\n– Малака даражаси: Магистр\n–Квалификация: “Иқтисодчи” (HR менежери, тадқиқотчи, педагог)\n– Дастур тиллари: ўзбек, рус.\n– Ўқув режа: www.tsue.uz\nДастур мақсади: Фан ва ишлаб чиқаришда инсон омилидан самарали фойдаланиш муаммоларини ҳал этишга комплекс ёндашувни таъминловчи иқтисодиётнинг ҳамма соҳа ва тармоқларида инсон ресурсларини бошқариш масалаларини қамраб олади. Шунингдек, иқтисодиётдаги таркибий ўзгаришлар ва иқтисодий ислоҳотларни янада чуқурлаштириш, унинг кўламини кенгайтириш билан боғлиқ масалаларнинг ечимини топишда инсон ресурсларининг ўрни ва аҳамиятининг илмий ва амалий жиҳатларини таҳлил эта оладиган мутахассиларни тайёрлашдан иборат.\nТаълим жараёни якунида кутилаётган натижалар (кўникма, қобилият, имконият). Битирувчилар қуйидаги малакага эга бўлишлари керак:\n-тармоқлар ва соҳалар бўйича корхоналарда ишлаб чиқариш ва меҳнат ресурсларидан самарали фойдаланишда иқтисодий тамойилларни қўллай билиши;\n-инсон ресурсларини бошқариш соҳасидаги илмий тадқиқот ишлар мавзуси бўйича иқтисодий математик, информацион ва имитацион моделларни ишлаб чиқиш ва татбиқ этиш;\n-корхона ва ташкилотларда истиқболли кадрларга бўлган эҳтиёжни аниқлаш ва ва уларни захираларини шакллантириш;\n-корхоналарда инсон ресурсларини бошқариш ва назорат қилиш жараёнида иш фаолиятининг сифати ва миқдорини баҳолаш;\n-макро ва микро даражада инсон ресурсларини шаклланиш омилларини таҳлил қилиш;\n-ишлаб чиқариш жараёнларини самарали амалга ошириш учун зарур бўлган ишлаб чиқариш жараёнлари ва инсон ресурсларини режалаштириш;\n-инсон ресурсларини бошқаришнинг ҳуқуқий асослари ва уни шартномавий тартибга солиш ҳамда инсон ресурслари баланси асосида меҳнат бозоридаги талаб ва таклифни баҳолаш;\n-иқтисодиётдаги таркибий ўзгаришлар ва иқтисодий ислоҳотларни янада чуқурлаштириш, унинг кўламини кенгайтириш билан боғлиқ масалаларнинг ечимини топишда инсон ресурсларининг ўрни ва аҳамиятининг назарий ва амалий жиҳатларини таҳлил этиш;\n-жамиятнинг ижтимоий-иқтисодий тараққиётида инсон ресурсларини бошқаришнинг замонавий концепцияларидан фойдаланиш;\n-инсон ресурсларини режалаштириш ва меҳнат ресурслари бозорини ривожлантириш тенденцияларини аниқлаш ва таҳлил қилиш;\n-меҳнат соҳасида ижтимоий шерикчилик механизмларидан самарали фойдаланиш;\n-корхона, ташкилот ва фирмаларнинг туб мақсадига эришишини таъминловчи инсон ресурсларини бошқаришнинг назарий ва амалий жиҳатларини шакллантириш;\nиқтисодиётдаги таркибий ўзгаришлар ва иқтисодий ислоҳотларни янада чуқурлаштириш, унинг кўламини кенгайтириш билан боғлиқ масалаларнинг ечимини топишда инсон ресурсларининг ўрни ва аҳамиятининг назарий ва амалий жиҳатларини таҳлил этиш малакасига эга бўлади.\n-макро ва микро даражада инсон ресурсларига бўлган эҳтиёжини аниқлаш;\n-корхоналарда инсон ресурсларини бошқариш стратегияси ва тактикасини ишлаб чиқиш ва амалда қўллаш;\n-инсон ресурлари бошқаришда инновацияларни жорий этиш;\n-меҳнат жамоаларини режалаштириш ва бошқаришни, бошқарув фаолияти элементлари ва улардан бошқарув жараёнида самарали фойдаланиш;\n-ишлаб чиқариш жараёнларини самарали амалга ошириш учун зарур бўлган меҳнат жараёнларини оқилона ташкил этиш ҳамда инсон ресурсларини режалаштириш ва бошқариш;\n-инсон ресурсларини сафарбарлигини баҳолаш;\n-ходимларни рағбатлантириш ва мотивациялаш усулларини қўллаш;\n-инсон ресурсларини сифат жиҳатидан бошқариш кўникмасига эга бўлади.\n-корхона ва ташкилотларда кадрлар сиёсатини ишлаб чиқиш;\n-ходимларни ишга ёллаш, фойдаланиш ва ишдан бўшатишни шартномавий тартибга солишни билиши ва улардан фойдалана олиш;\n-корхоналарда кадрларни ишга жалб этиш ва ёллашдан тортиб истиқболли кадрларни захирасини шакллантиришга бўлган жараённи бошқариш;\n-инсон ресурсларини бошқаришнинг ҳуқуқий асослари ва уни шартномавий тартибга солиш;\n-инсон ресурслари баланси асосида меҳнат бозоридаги талаб ва таклифни таҳлил қилиш;\n-ходимларни танлаш, жой-жойига қўйиш ва лавозимларга бириктириш;\n-инсон ресурсларидан самарали фойдаланиш соҳасида мавжуд ҳолатнинг таҳлилий шарҳини ишлаб чиқиш;\n-инсон ресурсларини бошқариш соҳасида мутахассисликка мос бўлган мавзулардаги лойиҳаларни экспертиза қилиш;\n-инсон ресурсларини баҳолашнинг замоновий усулларини ҳамда инсон ресурсларини бошқариш тамойилларини амалиётда қўллашлаёқатига эга бўлади.\n-Ўзбекистон Республикаси давлат бошқарув органлари;\n-турли мулкчилик шаклидаги корхоналарида;\n-марказий ва маҳаллий давлат бошқаруви органларида;\n-нодавлат ва нотижорат ташкилотларида, вилоят, шаҳар, туман ҳокимиятларида, меҳнат ва аҳолини ижтимоий муҳофаза қилиш муассасаларида меҳнат фаолиятини ташкил этиш ва бошқаришга оид комплекс масалаларни ҳал этиш;\n-шунингдек мамлакат ва корхона бошқарувида меҳнат муносабатларини тартибга солиш;\n-меҳнат ва инсон ресурсларидан оқилона фойдаланиш, меҳнат бозорини тартибга солиш;\n-аҳолини ижтимоий муҳофаза қилишни ташкиллаштириш.\nкафедраси мудири PhD. С.Ғойипназаров\nТаълим дастури фанлари\nSHRMM557.5Стратегик инсон ресурсларини бошқариш (7.5 ECTS)\nHCAM557.5Инсон капитали таҳлили (7.5 ECTS)\nLOCM557.5Лидерлик ва ташкилий коммуникация (7.5 ECTS)\nUPCM557.5Ахоли ўзгаришларини тушуниш (7.5 ECTS)\nDMM557.5Демографик метод (7.5 ECTS)\nHRPGM557.5Давлат бошқарувида инсон ресурслари (7.5 ECTS)\nPRHM557.5Аҳоли ва репродкутив саломатлик (7.5 ECTS)\nBDMIDME667.5Катта мълумотлар(Big data) воситасида қарор қабул қилиш (7.5 ECTS)\nCSDAE667.5Комплекс сўровнома маълумотлари таҳлили (7.5 ECTS)\nTGEDE667.5Глобал иқтисодий ривожланиш (7.5 ECTS)\nFDSE667.5Маълумотшунослик асослари (7.5 ECTS)\nOIE667.5 Инновацияларни ташкил этиш (7.5 ECTS)\nSGIE667.5Барқарор ўсиш ва тенгсизлик (7.5 ECTS)\nBSE667.5Бизнес стратегия (7.5 ECTS)\nIEE667.5 Халқаро тадбиркорлик (7.5 ECTS)


Сенат раиси Япония элчиси билан «Ўзбекистон-Япония» парламентлараро (...)\nСенат раиси Япония элчиси билан «Ўзбекистон-Япония» парламентлараро форуми доирасидаги алоқаларни мустаҳкамлаш масалалари хусусида фикр алмашди\nЎзбекистон Олий Мажлис Сенати раиси Танзила Норбоева кеча Япония элчиси Ёшинори Фуджиямани қабул қилди, деб хабар бермоқда «Дунё» АА мухбири.\nПарламент юқори палатасидан маълум қилинишича, элчи 24 октябрь куни бўлиб ўтган Президент сайлови, мамлакатда хорижий давлатлар билан ҳамкорлик борасида олиб борилаётган сиёсатга юқори баҳо берди.\nТомонлар сиёсий, савдо-иқтисодий, инвестициявий ва маданий-гуманитар соҳалардаги ҳамкорликни кенгайтириш, гендер тенгликни таъминлаш билан боғлиқ масалаларнинг бугунги ҳолати ва истиқболларини муҳокама қилди.\nБирлашган миллатлар ташкилоти лойиҳалари доирасида қишлоқ жойлардаги аёлларни қўллаб – қувватлаш борасидаги ижобий ишлар қайд этилди.\nСавдо, инвестиция, транспорт ва логистика, қишлоқ хўжалиги, туризм, илм-фан ва таълим соҳаларида алоқаларни чуқурлаштиришга қаратилган «Марказий Осиё + Япония» мулоқоти икки томонлама ҳамкорликнинг муҳим механизми экани таъкидланди.\nМулоқот чоғида «Ўзбекистон-Япония» парламентлараро форуми доирасидаги алоқаларни мустаҳкамлашнинг долзарб масалалари муҳокама этилди. Учрашувда унинг навбатдаги мажлисини 2022 йилда Ўзбекистонда ўтказиш таклиф этилди.\nЎзаро қизиқиш уйғотган кўплаб соҳаларда манфаатли ҳамкорлик масалаларига ҳам тўхталиб ўтилди.


03:54 23 Сентябр 2020\n12:40 22.01.2019 Ҳавола олиш\nАйни вақтда, 22 декабрда бошланган шатдаун, 1995-1996 йиллар кесимида ўрнатилган рекордни янгилади. Ўшанда федерал ҳукумат маблағ етишмаслиги туфайли йигирма бир кунга ёпилган эди. Сешанбага ўтар кечаси ярим тунда Москвада "шатдаун ҳисоблагичи" ҳолат 30 кун ва 16 соат давом этаётганини кўрсатди. У тез орада якунланади, деб ўйлашга ҳеч қандай асос йўқ.\nТОШКЕНТ, 22 янв – Sputnik. АҚШ президенти Дональд Трамп ва мамлакат демократлари ўртасида жанубий сарҳадларда хавфсизликни таъминлаш масалалари юзасидан қарама-қаршилик Америка тарихида федерал идора ва муассасаларнинг энг узоқ ёпилишига олиб келди: юз минглаб америкаликлар мажбурий таътилга кетдилар, иқтисодга етказилган путур эса, экспертларга кўра, Мексика чегарасида қурилиши режалаштирилган "можаро девори" нархидан ҳам ошиб тушиши кутилмоқда.\nАҚШда фавқулодда ҳолат эълон қилиниши мумкин - Трамп\nАйни вақтдаги, 22 декабрда бошланган шатдаун, 1995 йил якуни ва 1996 йил январида ўрнатилган рекордни янгилади. Ўшанда федерал ҳукумат маблағ етишмаслиги туфайли 21 кунга ёпилган эди. Сешанбага ўтар кечаси ярим тунда Москвада "шатдаун ҳисоблагичи" ҳолат 30 кун ва 16 соат давом этаётганини кўрсатди. У тез орада якунланади, деб ўйлаш учун ҳеч қандай асос йўқ.\nТаъкидланишича, конгресс муҳокамани давом эттиради ва қонунчилик лойиҳаси бўйича овоз беради, бу эса ўз навбатида шу ҳафтада ҳукумат фаолиятини тикланиши имконини беради.\nАммо CNN хабарига кўра, республикачилар ва демократлар томонидан таклиф этилаётган режалар кескин фарқланиб, компромиссга келишига умид йўқ, шу боис ҳеч ким шатдаун тез орада тугайди, дея тахмин қила олмаяпти.\nПрезидент Трампнинг шанба куни компромисс режани таклиф этишга уриниши ҳам бунинг яққол тасдиғидир, вакиллар палатаси спикери Нэнси Пелоси президент икир-чикирларни айтиб улгурмасидан, уни қўллаб-қувватлашдан бош тортди.\nТрамп режасига кўра, Конгресс мигрантларнинг айрим қатлами учун қонуний статус мақомини узайтириши эвазига Мексика чегарасини қўриқлаш ва девор қурилишига сўралган 5.7 миллиард долларни ажратиши лозим.\nАммо палатада кўп овоз олишга муваффақ бўлган демократлар президент Трамп аввал айтганидек чегаранинг бутун узунлиги бўйича эмас, балки фавқулодда муҳим қисмларида девор қуришга розилигини билдирган бўлса ҳам, девор қурилишини молиялаштиришга кескин қаршилик билдиришмоқда.\nБу орада аналитиклар шатдаун АҚШ учун девор нархидан ҳам қимматга тушаётганидан огоҳлантиришмоқда. Девор нархи ва унга эҳтиёж борасида авж олган баҳслар ушбу кризисни келтириб чиқарди. S&P Global таҳлилчиси Бет Энн Бовино (Beth Ann Bovino)га кўра, шатдауннинг ҳар бир ҳафтасидан етказилаётган бевосита ва билвосита зарар миқдори тахминан 1,2 миллиард долларни ташкил қилади.\nЎтган тўрт ҳафта ичида ҳукумат ёпилиши 5 миллиард долларга тушди, яна бир ҳафта қўшиладиган бўлса, бу Трамп учун Мексика билан чегарада девор қурилиши учун зарур бўлган ўша 5,7 миллиард доллардан ошиб тушади.\nИқтисодчининг сўзларига кўра, "шатдаун қанчалик узоқ давом этса, иқтисодга шу қадар катта зиён етказилмоқда". "Аввалги шатдаунлар шуни кўрсатдики, мажбурий таътил кўринишида қўлдан чиқарилган меҳнат унумдорлигининг ўрнини кейинчалик тўлдириб бўлмайди. Яъни, "маҳсулот" яратилмагани учун ЯИМ камаяди", - деб ҳисоблайди таҳлилчи.\nИқтисодчиларнинг огоҳлантиришича, ёлланма ишчиларнинг бир қисмига вақтинчалик мажбурий тўхташ учун зарар ўрни тўлдирилмайди, бу эса истеъмолчилик хусусиятини камайтиради ва бу нарса инфляцияни келтириб чиқариши мумкин. Ҳукуматнинг ёпилиши, ҳатто вақтинчалик бўлса ҳам, кичик хусусий бизнесга зарба бўлди: лицензиялар берилмаяпти, кредитларга берилган аризалар кўриб чиқилмаяпти, қўшилиш ёки ютиб юборилиш ҳақида шартномалар легаллаштирилмаяпти. Бундан ташқари, Блумбергнинг баҳолашича, федерал ҳукуматга хизмат кўрсатувчи хусусий компаниялар шатдаун туфайли умумий ҳажмда кунига 200 миллион доллардан йўқотишмоқда.\nЖорий шатдаун америка вазирликлари ва идораларининг тўртдан бир қисмини қамраб олди. Хусусан, давлат департаменти, ички хавфсизлик вазирлиги, адлия вазирлиги ва Оқ уй аппаратининг бир қисми.\nТахминан 800 мингга яқин давлат хизматчилари мажбурий ҳақ тўланмайдиган таътилга юборилган, ёки ўз вақтида маошини олмасдан хизматни давом эттиришмоқда.\nБутун дунё АҚШдаги ҳозирги инқироз қанча давом этишини ва у яна қандай шаклларни олишини ўйлаб, тахмин билдираётган бир вақтда, маҳаллий аҳоли ҳукумат ёпилишидан энг кўп азият чеккан қатламлар учун ёрдам беришни фаоллаштирмоқда. Ишдан мосуво бўлган хизматчилар учун маҳсулотлар, гигиена воситалари тўпланмоқда, маҳаллий рестор ва хайрия хизматлари эса бепул тушликлар ташкиллаштирмоқда. Эътибор ва моддий ёрдамнинг ҳар қандай тури талаб катта, деб таъкидлади NPR (National Public Radio) эфирида иқтисодчи Жозеф Стиглиц, унда бор маълумотларга кўра, 40% америкаликларнинг омонатлари 400 доллардан ортмайди. Доимий даромадсиз бу каби "хавфсизлик ёстиғи"да бир ойдан зиёд ҳаёт кечириш жуда мушкул.


Пак Кин Хенинг баёноти Жанубий Корея фонд бозорларига ижобий таъсир қилди\n14:37 / 29.11.2016 5850\nЖанубий Корея фонд бозори президент Пак Кин Хенинг ўз лавозимидан кетишга тайёрлиги хусусида берган баёнотидан сўнг бирмунча ўсишга эришган. Хусусан, биржа маълумотларига кўра, мамлакатнинг асосий кўрсаткичи KOSPI индекси 0,2 фоизга кўтарилиб, 1982,08 пунктни ташкил этган.\nКорея республикаси президенти Пак Кин Хе сиёсий можаро туфайли 29 ноябрда халқига қилган мурожаатида мамлакат парламентидан унинг келажаги борасида қарор қабул қилишни, хусусан, унинг президентлик ваколатларини чеклаш борасида ўз хулосасини эълон қилишга чақирган.\nЖанубий Корея президенти атрофидаги сиёсий можарога мамлакат ОАВларида президентлик ҳокимияти амалда, Пак Кин Хенинг қоҳин дугонаси Цой Сун Силга тегишли экани тўғрисидаги хабарлар пайдо бўлганидан кейин бошланди. Унга кўра, гўёки Пак Кин Хе муҳим масалалар бўйича у билан маслаҳатлашган.\nЖСТ Жанубий Кореяга АҚШга қарши санкциялар қўллашга рухсат берди


01.04.2018 15:32 0 9077\nГермания федератив республикаси Ташқи ишлар вазири Хайко Маас Ғарбнинг собиқ полковник Сергей Скрипал билан боғлиқ можароларига қарамай, Россия билан музокараларга тайёрлигини маълум қилди. Бу ҳақда «ТАСС» ахборот агентлиги хабар бермоқда.\n1 апрель куни Германиянинг «Bild am Sonntag» газетасига берган интервьюсида Маас «Россиянинг охирги йиллардаги ҳаракатлари туфайли ўзаро ишонч йўқолганини» таъкидлади.\n«Шу билан биргаликда биз минтақавий муаммоларни ҳал қилишда ҳамкор ва халқаро тартибни сақлаб туришда муҳим таянч сифатида Россияга муҳтожмиз. Шунинг учун мулоқотларга тайёрмиз ва ўртадаги ишончни қайта тиклашдан умидвормиз, агарда Россия ҳам бунга тайёр бўлса», дея таъкидлади у.\nШунга қарамай, Маас Европа Иттифоқининг Солсбери воқеасига муносабатини тўғри дея ҳисоблашини айтган.\nАввалроқ, Германия ҳукумати Солсбери воқеаси ортидан бошланган акция доирасида россиялик 4 нафар дипломатни мамлакатдан чиқариб юбориш ҳақида қарор қабул қилган эди. Улар 2 апрелгача Германияни тарк этишлари лозим.\nРоссия Европа иттифоқи Германия Скрипал\nСиёсат 02/04, 12:45\nРоссиянинг Сиэтлдаги бош консуллиги ёпилди


Чирчиқда буйраги кесиб олинган ўспирин жасади топилди « Ўзбекистон Халқ Ҳаракати\nЧирчиқда буйраги кесиб олинган ўспирин жасади топилди\n08 May 2013 - 15:14\nТошкент вилоятининг Чирчиқ шаҳрида 4 май куни содир бўлган даҳшатли фожиа маҳаллий аҳолини ларза солиб қўйди. Шу куни эрта тонгда Учинчи микрайондаги №20 мактаб ёнида бўйраклари кесиб олинган 12-13 ёшли ўспиринларнинг жасади топилди. Бир кун илгари уларни ўша мактабдан ўғирлаб кетишгани тўғрисида гаплар бўлганди.\nКўринишидан, жиноятчилар ўспиринларни бошқа жойда ўлдиришган ва жасадларни тунда, тахмин қилинишича, олдин ўғирлаб кетилган ерга олиб келиб ташлаганлар. Уларни ўша машъум тунда навбатчилик қилган мактаб қоровули топди.\n“Жиноятчилар шу чоққача топилмаган, шаҳарда ОМОН ҳамма нарсани остин-устун қилиб ташлади: одамларни ушлаб “разборка” қилгани милицияга олиб кетишаяпти, бармоқ изларини олишаяпти, – дейди шу ерлик одамлардан бири “Фарғона” билан суҳбатда. – Бир аёл Тошкентдан шу ерда келган экан квартира сотиб олмоқчи бўлиб, ҳуқуқ-тартибот органларининг қўлига тушиб қолибди. Энди бўлса, бу криминал шаҳарга қайта келмайман, деб қасам ичаяпти”.\nСуҳбатдошимизга кўра, сўнгги йилларда жиноятчилик авж олиб кетгани боис маҳаллий аҳоли ўз шаҳарларини ЧирЧикаго деб атай бошлаган. Шаҳарда апрель охирида Биринчи микраёнда икки нафар қари пенсионер кампирлар ўлдириб кетилгани ортидан бошланган хавотирликлар хали тинчимаганди.\n“Нима қилсанглар ҳам қотилларни уч кун ичида топасизлар!” Шундай буйруқ остида ишлаётган Чирчиқ шаҳар ИИБ қўлидан келган ишларни қилаяпти: қонун низомларига риоя қилмай қаторасига ҳаммани ушлаб қамаяпти. Маҳаллий аҳолига кўра, профессионал маҳоратдан мосуво ўзбек терговчилари, одатдагидек, гумонланувчиларга нисбатан қийноқлар қўллашига шубҳа йўқ.\nМаҳаллий аҳоли уч йил олдин валютафуруш аёлнинг икки боласи билан ўлдириб кетилгани ортидан юзага келган вазиятни ҳозиргача даҳшат билан эслайдилар. Ўшанда ниқоб таққан омончилар шаҳардаги ёш йигитларнинг деярли ярмини қўлга олганди. Улардан 47 таси деярли ўша заҳотиёқ содир этилган жиноятга иқрор бўлдилар! Гумонланувчиларнинг иккитаси кейинроқ ўз жонига қасд қилиб ҳаётига нуқта қўйишди, биттаси эса ақлдан озди. “Қаторасига бир неча бор каналда чўктириб, қайта жонлантирилган 23 ёшли йигит жинни бўлиб қолди”, – дейди ўша кунларнинг шоҳиди бўлган чирчиқлик йигит. Ҳақиқий жиноятчилар эса бир неча ой ўтиб қўшни Қозоғистонда топилганди…


Мирзиёев ва Назарбоев Остонадаги опера театрида «Қиз Жибек»ни томоша қилишди\n17:27 / 23.03.2017\nЎзбекистон Президенти Шавкат Мирзиёевнинг Қозоғистонга давлат ташрифи давом этмоқда. ЎзАнинг хабар беришича, 23 март куни, куннинг иккинчи ярмида Шавкат Мирзиёев Нурсултон Назарбоев ҳамроҳлигида «Остона опера» Давлат опера ва балет театрига ташриф буюрди.\nҚозоғистон президенти ташаббуси билан қурилган ушбу театр 2013 йилда фойдаланишга топширилган. Томоша зали 1250 кишига мўлжалланган. Қозоғистоннинг кўплаб маданий тадбирлари мазкур театрда ўтказилади.\n«Олий мартабали меҳмон театр билан таништирилди. Президентлар бу ерда «Қиз Жибек» операсини томоша қилдилар», — дейилади хабарда.\nШавкат Мирзиёев опера


"Тонировка" нархи камайтирилиши кутилмоқда - UzNews.uz\n15 июня, 08:39 948 0\n"Тонировка" нархи камайтирилиши кутилмоқда\nПрезидент администрацияси томонидан бу борада тегишли қарор лойиҳаси ишлаб чиқилди.\nФото: Қашқадар вилояти ИИБ / Иллюстрация\nОлий Мажлис Қонунчилик палатаси депутатлари Дониёр Ғаниев ва Баҳром Раҳмоналиев "тонировка" нархини пасайтириш бўйича 2-3 хил таклифлар тайёрлаб, ИИВга муносабат билдиришларини сўраб, депутатлик сўрови юборган. Бу ҳақда Дониёр Ғаниев Telegram-каналида маълум қилди.\nАниқланишича, ИИВ ушбу сўровга аниқ жавоб бермаган, бироқ тонировка нархини камайтириш юзасидан Президент администрацияси томонидан қарор лойиҳаси ишлаб чиқилган ва бу лойиҳага Ички ишлар вазирлиги томонидан тегишли таклифлар билдирилган.\n“Демак, яқин орада "тонировка" масаласи бўйича ижобий ўзгариш бўладиганга ўхшайди. Aвтомобиль ойналарини қорайтиришга доир чекловлар буткул бекор қилинишини кутмасам-да, лекин тонировка учун белгиланган нархлар сезиларли миқдорда пасаяди, деб умид қиламан”, - деб ёзади депутат.\nАввалроқ, Дониёр Ғаниев "тонировка" нархларини мавсумий пасайтиришни таклиф қилганди.\n26 июля, 08:39 1377 1\n24 июля, 15:59 1246 0\n24 июля, 17:29 888 0\n24 июля, 19:53 870 0\n24 июля, 12:15 744 0\n26 июля, 11:32 619 0\n09 Июля, Пятница 3659 0\n09 Июля, Пятница 3803 0\n09 Июля, Пятница 3588 0\n06 Июля, Вторник 17125 3\n08 Июля, Четверг 13490 0\n02 Июля, Пятница 11701 0\n24 Июня, Четверг 6120 60\n24 Июня, Четверг 8078 3


Олимлар танага малҳам бўладиган “ақлли” бинтни кашф қилишди\n10:04 / 09.12.2015\nМассачусетс технология институти олимлари танага малҳам бўлувчи гель кўринишдаги материални кашф қилишди. Уни бирор-бир электрон қурилмага ҳам жойлаштирса бўлади. Тадқиқот Advanced Materials журналида ёритиб борилган.\nУшбу материал сувни унча кўп бўлмаган миқдордаги биополимер билан аралаштирилувидан олинди. Тадқиқот давомида олимлар “бинт”нинг устга қаватига тери ҳароратининг ўзгаришини кўрсатиб турувчи махсус сенсор мослама ўрнатилди. Қурилма ичига эса махсус малҳамли контейнер жойлаштирилди. Сенсор тери ҳароратининг даражаси ўзгарганлиги ва малҳамнинг қонга тушганлигини кўрсатди. Бинт мисол тайёрланган материал тана ҳаракати давомида кенгайди ва ишлашда давом этди.


Прокурор депутатни Россия тарихидаги энг йирик порахўрлик учун 14 йилга қамашни талаб қилди | Qalampir.uz\nПрокурор депутатни Россия тарихидаги энг йирик порахўрлик учун 14 йилга қамашни талаб қилди\nОлам\t09 Июнь 18:27 10289\nПрокурор Россия Давлат Думаси депутати Вадим Белоусовни мамлакатдаги энг йирик, жами уч миллиард рублдан ортиқ пора учун 14 йилга озодликдан маҳрум қилишни талаб қилди. Бу ҳақда Москва шаҳар суди матбуот хизмати маълум қилди.\nШунингдек, давлат айбловчиси Белоусовни 500 миллион рубль миқдорида жаримага тортиш, 15 йилга давлат хизматида ишлашини тақиқлаш ва давлат мукофоти – II даражали “Ватанга хизматлари учун” медалидан маҳрум этишни сўраган.\nУнинг қайнонаси, “Биринчи новвойхона”нинг бош ҳисобчиси Маргарита Бутакова 80 ёшга тўлганини ва сурункали касалликларини ҳисобга олиб, прокурор тўрт йилга озодликдан маҳрум этишни, шунингдек, ярим миллиард рубль жарима солишни сўради.\nБундан ташқари, прокуратура айбланувчиларга нисбатан эҳтиёт чорасини “қамоққа олиш” чорасига ўзгартиришни талаб қилмоқда.\nТергов маълумотларига кўра, йўл қурилиши билан шуғулланган икки тадбиркор – Константин Овчинников ва Алексей Башаев 2010 йилдан 2014 йилгача депутат ва унинг ҳомийси, ўша пайтда Челябинск вилояти губернатори бўлган Михаил Юревичга мукофот сифатида нақд пул ўтказган. Уларга фойданинг 20 фоизи эвазига “давлат шартномаларини тузиш учун энг қулай шартлар” ва “рақобатни тўлиқ бартараф этиш” кафолатланган.\nЧелябинскда поралар Белоусовнинг қайнонасига берилган, Москвада эса депутатнинг рафиқаси пулни омонат қутисига солиб қўйган. Ойига бу миқдор 10 миллион рублни ташкил этган. Натижада, бир неча йил давомида Белоусов 3,253 миллиард рубль олган.\nДепутат ўз айбини тан олмаган. Унинг ҳимояси тадбиркорлар Челябинск вилоятида йўллар қурилиши пайтида бюджет маблағларини ўзлаштиргани учун жиноий жавобгарликка тортилганини кўрсатган. Аммо улар тергов давомида пул ўғирланмаганини, балки Белоусов ва Юревичга пора сифатида берилганини айтган. Ушбу гувоҳликлардан сўнг тергов савдогарларга Россияни тарк этишга рухсат берилган. Собиқ губернатор ҳам мамлакатни тарк этган. Шундай қилиб, судланувчилар курсисида фақат Белоусов қолган.\n02 Июль 08:30 88575\n02 Июль 17:23 76818\n03 Июль 12:03 67038\n04 Июль 13:26 58164\n02 Июль 12:22 47000


Глаукома – кўзи ожизлик, ногиронликка олиб келувчи оғир, ижтимоий аҳамиятга эга бўлган касаллик ҳисобланади. Бугунги кунда дунё бўйича 100 миллиондан ортиқ инсон глаукома билан хасталанган, шундан 40 миллионга яқини кўзи ожиз беморлардир. Яна шунча беморлар ҳали ўзида бу хасталик борлигини билмасдан, кўзи ожизлик ривожланиб бораётганлиги маълум. Фақат ўз вақтида аниқлаб, тўғри даволанган ҳолда кўзи ожизликнинг олдини олиш мумкин. Шуларни ҳисобга олган ҳолда Жаҳон соғликни сақлаш ташкилоти глаукомани ижтимоий аҳамиятга эга бўлган муҳим касалликлар рўйхатига киритган. Ҳар йили март ойининг иккинчи ҳафтаси дунёда «Жаҳон глаукома ҳафталиги» ташкиллаштирилади.\nБу хавфли касаллик ҳақида батафсил маълумот олиш мақсадида Kun.uz кўз касалликлари шифокори Улуғбек Каримов билан суҳбат қилди.\nГлаукома қандай касаллик?\nГлаукома – кўз ички босими ошиши натижасида кўрув нерви атрофияси ривожланиши ва кўзи ожизликка олиб келиши мумкин бўлган сурункали касаллик. Глаукома касаллиги бошида белгиларсиз кечиб, дастлаб беморни ҳеч нарса безовта қилмайди. Эрта даврларда уни аниқлаш қийин, кечки даврда, кўрув нерви атрофияси ривожлангандан сўнг бемор кўриши хиралашишини, оғриқни ҳис қилади ва шифокорга мурожаат қилади. Глаукома касаллиги эрта аниқланиб, ўз вақтида тўғри даволансагина кўзи ожизликнинг олдини олиш мумкин. Акс ҳолда, глаукома туфайли ривожланган кўрув нерви атрофияси ва кўзи ожизликни ҳозирги кунда даволаш имкони мавжуд эмас.\nГлаукомани тузатиш мушкул, лекин даволаш мумкин ва лозим\nБу касалликнинг кандай белгилари бор?\nГлаукоманинг очиқ бурчакли тури бошида ҳеч кандай белгиларсиз кечади ва беморни ҳеч нарса безовта қилмайди, кўз оғриши, кўрув хиралашиши касалликнинг кечки даврларида безовта қилади. Одатда беморни бир томонлама тез-тез бош оғриши, кўз олдида вақти-вақти билан туман бўлиши ва қора доғлар пайдо булиши, ёниб турган лампа олдида камалаксимон халқа бўлиши безовта қилади. Кейинги даврларга бориб беморнинг бош оғриқлари кучаяди ва тезлашади. Касалликнинг охирги даврларига бориб кўрув майдони аввалига бурун томонидан, кейин эса ташқи томондан секин-секин торайиб, бемор найча орқали кўрганда ташқи томонни кўра бошлайди.\nГлаукоманинг яна бир тури борки, бу ёпиқ бурчакли глаукома. Ёпиқ бурчакли глаукома бирданига хуруж билан бошланади. Беморнинг боши кучли оғрийди ва кўз қизаради, қон босими кўтарилади. Бемор адашиб баъзи вақтларда невропатолог, кардиолог ҳузурига боради, ҳаттоки реанимация бўлимларига ҳам тушиб қолиш ҳолатлари кўзатилади. Айнан шунинг учун юқоридаги белгилар сезилса бунга эътиборсиз бўлмасдан кўз шифокорига мурожаат қилиш шарт.\nГлаукомани қандай эрта аниқлаш мумкин?\nГлаукомани эрта аниқлаш учун хар бир фуқоро шикоятлари бўлмаса ҳам ҳар йили офтальмолог кўригидан ўтиб туриши лозим. Ҳар бир фуқаро ўз соғлиги учун масъулият ҳис килиб, ҳар йили кўз босимини ўлчатиши, кўрув нерви ҳолатини текширтириши лозим. Бугунги кунда Республикамизнинг ҳар бир туман ва шаҳар поликникалари кўз босимини контактсиз, оғриқсиз ўлчаш ва кўрув нерви ҳолатини текшириш ускуналари билан тўлиқ таъминланган.\nКўз ички босими нормада 24 мм симоб устунидан паст бўлиши лозим.\nГлаукома аниқлангандан сўнг биринчи бўлиб дорилар, кўз томчилари ёрдамида даволаниш бошланади. Агар томчилар ёрдамида даволаш самара берса, бемор ушбу дориларни доим томизиб юриши лозим. Агар белгиланган дори самарасиз булса, текшириш натижасида бошқа дорилар тавсия килинади. Агар ҳеч бир дори таъсир килмаса, бошқа даволаш усуллари тавсия қилинади.\nЛазер нури ёрдамида даволаш. Кўз ички суюқлигини димланишига сабаб бўлган йўллар лазер нури ёрдамида очилиб, кўз босими туширилади. Лазер жарроҳлиги мутлақо оғриқсиз ва хавфсиздир. Глаукоманинг барча турларида ҳам лазер нури самара бермаслиги мумкин.\nЯқин кариндошларида глаукома бўлган инсонлар, сурункали кўз касалликлари билан касалланган беморлар (миопия, гиперметропия, увеит, кўз жароҳатлари), доимий кўз зўриқиши билан ишловчилар, мигрень, қандли диабет, неврологик касалликлар билан хасталанган шахсларда глаукомага мойиллик булади.\n2020 йил 8-14 март кунлари сиз ўзингиз яшаб турган туман ва шаҳар поликлиникаларида бепул ва тўлиқ офтальмологик кўрикдан ўтишингиз мумкин. Бунда шифокордан кўз босимингизни ўлчашни ва кўз тубини текшириб, кўрув нерви ҳолатини аниқлашни сўрашни унутманг.


ОАВ: "Барселона" ўйингоҳи Йоҳан Кройфф шарафига қайта номланиши мумкин\n20:41 / 28.03.2016\n"Барселона" жамоасининг стадиони 24 март куни 68 ёшида вафот этган собиқ футболчи Йоҳан Кройфф хотирасини абадийлаштириш учун қайта номланиши мумкин. Бу ҳақда Испаниянинг Sport.es нашри хабар тарқатган.\nЎтган йилнинг октябрида Кройффда ўпка саратони аниқланган ва у шифохонаша ётқизилганди. У 44 ёшидан буён фаол равишда тамаки чеккан.\nМанбада ёзилишича, 29 март куни жамоа директорлар кенгаши аъзолари йиғилиш ўтказишади ва унда кўриб чиқиладиган масалалардан бири стадионни марҳум футболчи шарафига қайта номлаш масаласи бўлади. Йиғилишда Кройффнинг хотирасини абадийлаштириш йўналишидаги бошқа таклифлар ва ташаббуслар ҳам ўрганилиши айтилган.\nСтадион номи ўзгартирилиши масаласидаги якуний қарор кейинроқ маълум қилинади.\n"Учар голланд" 1973 йилдан 1978 йилгача "Барселона" учун ўйнаган ва 1988-1996 йилларда жамоа бош мураббийи сифатида ишлаган. У "кўк-анорранглилар" жамоаси билан 4 марта ички чемпионатда ғолиб чиққан, 1992 йилда чемпионлар кубогида зафар қучган.\nКройфф 1971, 1973 ва 1974 йилларда Европанинг энг яхши футболчиси сифатида "Олтин тўп" билан тақдирланганди.


Ҳожибойсиз беш йил\n27 май 2022, Тошкент вақти: 21:13\nЎзбекистон ва Тожикистонда хизмат кўрсатган артист¸ қизиқчи Ҳожибой Тожибоев\nТаниқли кулги устаси, Ўзбекистонда хизмат кўрсатган артист Ҳожибой (Ҳожимурод) Тожибоев оламдан ўтганига беш йил бўлди. Озодлик таҳририяти ўзи вафот топган бўлса-да, халқни юракдан кулдирган иборалари оғизма-оғизга кўчиб юрган сўз устасининг хотирасига махсус эшиттириш ҳозирлади.\nЎзбекнинг ўзидан ҳам сўзи қизиқлигини ўзбекка кулги билан англатган таниқли қизиқчи Ҳожибой (Ҳожимурод) Тожибоевнинг оламдан ўтганига шу кунларда беш йил бўлди.\nУ киши 2008 йилнинг 24 июлида оғир хасталикдан сўнг 52 ёшида Тошкентда оламдан ўтган эди.\nОрадан беш йил ўтган бўлса ҳам қизиқчи айтган ҳаётий воқеаларнинг сатирик талқини бугунги кун учун ҳам долзарб бўлиб қолмоқда. Унинг ўзига хос иборалари аллақачон одамлар бот-бот такрорлайдиган афоризмларга айланиб улгурган.\nҲозир ҳам одамлар “Ҳожибой ундай деган эди, Ҳожибой бундай деган эди”, деб эслаб кулиб юришади.\n“Қўрғонига қўниб ўтган Ҳожибой”\n1978 йилда Тошкент Театр ва рассомчилик институтини тугатган Ҳожибой Тожикистонга қайтди.\nБир муддат Шукур Бурҳонов номидаги Нов театрида, Ленинободдаги Камол Хўжандий номли театрда ишлади. Сўнг Андижон Давлат филармониясига ишга ўтиб, Ҳалим Жўраев ва Шерали Жўраев етакчилигидаги концерт гастролларида иштирок этди.\nҲожибой Тожибоевсиз 5 йил\nҲожибой Тожибоевнинг хотини Майсара опанинг айтишича, санъаткор деярли уйда бўлмасди.\n- Ойлаб уйда бўлмасдилар. Аввал Ҳалимжон Жўраев билан, кейин Шерали Жўраев билан 3-4 йил бирга юрдилар. Баъзан ярим кечаси ҳамма артистлар бирга келиб қолардилар, қайнотам дарров қўйни сўйиб, эрталабга овқат пиширтириб қўярдилар. Яна кетишарди. Ўшанда: “Мана қўрғонимга бир кун қўниб ўтдим”, деган гапни такрорладилар, дея хотирлайди Майсара опа.\n"Белдан пастга тушмаган" ориятли қизиқчи\nЎзбек қизиқчилик санъатида кулги усталари жуда кўп бўлган. 20 асрда ўзбек қизиқчилигини алоҳида санъат мактаби даражасига кўтарган сўз усталари яшаб ўтди.\nБулар: Юсуфжон қизиқ, Охунжон қизиқ, Ака Бухор, Сойибжон қизиқ, Муҳиддин Дарвешов, Абдулҳай Махсум, Садриддин Зиёвуддинов, Зайнобиддин қизиқ, Мадаминжон қизиқ, Эргаш Каримов, Ҳасан Йўлдошев, Ҳусан Шарипов, Рустам Ҳамроқулов сингари элга танилган катта санъаткорлардир.\nЎтган асрнинг 80 йилларидан бошлаб ўзбек қизиқчилик мактабига Ҳожибой Тожибоев, Обид Асомов, Мирза Холмедов, Шукуржон Исроилов, Валижон Шамсиев, Абдуллажон, Ортиқ Султонов, Зокир Очилдиев сингари қизиқчилар кириб келди.\nБироқ, бу қизиқчилар орасида Ҳожибойнинг алоҳида ўрни бор эди. Чунки унинг айтганлари долзарб муаммолар эди, дейди таниқли кулги устаси Обид Асомов.\n- Кулги долзарблиги билан қизиқ. Бугунги воқеа бугун гапирилса ўшанда халқ кулади. Нима учун, Ҳожибой аканинг “тракторчилар обрўси ошиб кетди, ўқитувчилар обрўси тушиб кетди”, деганига халқ ётиб олиб кулади. Чунки сабаби, ростдан ҳам шунақада. Ҳожибой ака эса қишлоқларда кўп бўларди. Шунақа муаммоларни у саҳнага олиб чиқардида, шунинг учун ҳам Ҳожибой бўлиб юрган раҳматлик. Қизиқчида ана шу долзарблик йўқолса, у маънан ўлади, дейди Обид Асомов.\nБу санъаткор кулгини рамкага солиб бўлмаслигини таъкидлар экан: "Устозларимиз айтиб кетишган, белдан пастига тушилмасин, деб. Ҳожибой ака, раҳматлик, ана шундай ўткир ва ориятли қизиқчиларимиздан эди", деб қўшимча қилади.\nЮзи кулган, қалби эса куйган қизиқчи\nЎзбекистон телевидениесида узоқ йиллар ишлаган, исми сир қолишини сўраган режиссёрлардан бирининг фикрича, Ҳожибой Тожибоев ҳаммани кулдиргани билан ич-ичидан халқи учун куйинган санъаткор эди.\n- Халқ меҳрига, севгисига сазовор бўлганининг сабаби ҳам шу. Ҳожибойнинг ҳар бир ҳазили кулги билан бир қаторда одамни ўйга ҳам толдирарди. Аслида у ҳазиллар пардаси ортида моҳирлик билан яширилган сабабларни топишни тамошабин ихтиёрига қолдирарди. Масалан, ўзбекнинг боласи, қўй ёғи ва исириқ, тракторчилар каби ва ҳоказо номерлари айнан шу бугунги яшаётган кунимиз эмасми? Нега шу ҳолатга етиб келдик? Сабаби нима? У ўзидан бизга кўп саволлар қолдирди, дейди режиссёр.\nҲожибой Тожибоев қизиқчилиги, асосан, оддий касб эгалари, ўқитувчилар, шифокорлар, фермерлар, қишлоқ одамлари ҳақида эди.\nУ Ўзбекистонда илк бор ўқитувчилар ҳолидан хабар олган ва уларнинг муаммоларини катта саҳнага кўтариб чиққан қизиқчи бўлди:\n“Ўқитувчи бозорда юрганмиш. Аккуратний юрадида. Ўғлининг туфлисини, катта ўғлининг костюмини кийиб юрганмиш. Кейин бир лўли тиланчи келиб роса хижолат қилибди. Ўқитувчи сен адашдинг, мен ўқитувчиман дебди. Лўли кетмабди. Шунда сенга бир саволим бор, қани айтчи, ўқитувчининг ойлиги қачон ошади”, деб сўраса тиланчи қочиб кетибди. Ўқитувчи хурсанд бўлиб ўзига ўзи айтар эмиш: “Тавба қилдим, бу ойликдан гапирсанг ҳаммаси ҳам қочадия?”\nҲожибой ўқитувчилар ҳақида:\nБир йилдан сўнг қизиқчи бу мавзуни яна давом эттиради ва ўқитувчиларни энди тракторчилар билан қиёслайди. “Буни қаранг шундай замонларга етиб келдик, бундай замонлар бўлади деб, ҳеч ўйламаганмиз”, дейди қизиқчи.\nҲожибой тракторчилар ва ўқитувчилар ҳақида\nЎзбекистон оммавий ахборот воситалари мамлакатдаги ҳаётни жаннатга қиёслаётган, ижтимоий муаммолардан кўз юмаётган бир пайтда, Ҳожибой Тожибоев бу муаммоларни жуда усталик билан "қоғозга ўраб" катта саҳаналарда гапирди.\nЖумладан, концертларининг бирида қизиқчи мардикорлар муммосини шундай кўтарган эди:\nҲожибой мардикорлар ҳақида:\nҚизиқчининг ижодидан ўрин олган ўзбек болаларининг меҳнатдан бошқа нарсани билмаслиги, фермерларнинг пахта сотиб эмас, балки ғўзапоя сотиб бойиб кетганлари, камбағалликнинг кўриниши бўлган алюмин қозонларнинг ҳам ўғирлаб кетилаётгани, энг кам ойликнинг ҳеч нарсага ярамаслиги ва бошқа ҳангомаларининг тагида ҳам ижтимоий муаммолар ётади.\nАйниқса, ўзбек футболчиларининг ўйинлари ҳақидаги воқеий ҳикоялари миллионлаб футбол фанатларининг юрагидаги дардини ифода этган эди.\n“Биттадан морожний еб келса ҳам майли эди”\nЎзбекистон терма жамоаси Бразилиядаги жаҳон чемпионатига чиқишига бир баҳя қолганда, ўзи дарвозасига ўзи гол уриб қўйгач, ўзбек футболининг бундай "қойилмақом" ўйинидан лолу карахт қолган миллионлаб мухлислари орасида Ҳожибойни эсламагани бўлмади, афтидан.\nЎзбек тилидаги ижтимоий тармоқларда Ҳожибойнинг аскияларию унга битилган қойилмақом пародияларни ёзган мухлислар сўз утасининг ҳазиллари билан ўзларини овутдилар.\nЗеро, Ҳожибойнинг: “Бу йил Ўзбекистон терма жамоаси Германиядаги жаҳон чемпионатига чиқолмади... чиқолмайдиямда!” деган ибораси, ҳар гал Ўзбекистон ютқазиб қўйганда эсланадиган муқим иборага айланди.\nҚизиқчининг бу гапини шиор қилиб олган футбол мухлислари, ҳатто, ўзбек футболчилари “музқаймоқ ялаш насиб қилсин" мазмунидаги битикларини футболкаларга ёздилар ва ўзаро тарқатдилар.\nҲожибой футбол ҳақида:\n"Ҳожибойда табиийлик кучли эди"\nЎзбекистонлик шоир Ҳамроқул Асқарнинг айтишича, Ҳожибойнинг ҳангомалари ҳаётий бўлгани учун ҳам халққа яқин эди.\n- Менимча Ҳожибой ака туғма талант бўлган. Масалан, кўп қизиқчилар шогирд бўлиб тушади. Улар ўрганади ва айтади. Ҳожибойники унақа эмас, масалан рассом ҳеч ким кўрмаган нарсани илғайди. Ҳожибой ҳам бизлар кўра туриб кўрмаётган нарсаларни илғай оларди.Кейин бу қизиқчининг айтганлари маълум бир сюжет асосида қурилган бўлади. Мен буни табиий иқтидор, деб айтган бўлардим, дейди шоир Ҳамроқул Асқар.\n“Ҳожибой ўз ажали билан вафот этган”\nҲожибой Тожибоевнинг вафотидан кейин унинг ўлими ҳақида жуда кўп миш-мишлар тарқалди. Кимдир уни МХХ ўз подвалига олиб кириб, жигарини эзиб қўйган деса, кимдир унга душманлари дори берган, деган гапни айтди.\nБироқ қизиқчининг хотини Майсара опа бу миш-мишларда заррача асос йўқ, деб таъкидлаган.\n- Мен, аввало, бир гапни унинг мухлисларига айтиб қўяй: Улар жигар циррози билан оғриган эдилар. Бу касаллик улар тишларини олдирганда уколдан юққан. Бу гапни шифокорлар ҳақидаги қизиқчилигида ҳам қистириб ўтиб кетганлар. Сўнгги икки йил жуда кўп мазалари бўлмади. Оёқлари доим шишиб юрарди, лекин касалликни бўйниларига олмасди. Бирор кун дўхтирда ётиб даволанмадиларда. 3 июл куни туғилган кунимга келдилар. Аҳволлари анча ёмон эди. Кейин 24 июл куни ўликларини олиб келишди, дея таъкидлаган эди Майсара опа.\nҲожибой Тожибоев қандай ижод қиларди?\nМайсара опанинг айтишича, Ҳожибой ака ҳар гал қишлоққа келганида, хотинидан қишлоқда қандай воқеалар рўй берганини, кимлар нима қилганини, ҳаммасини мири-сиригача сўраб оларди:\n- Мана битта воқеа. Бир куни телевизор кўриб ўтирсак, “Машҳура” фирмасини реклама қилди. Мен тикувчиманда, ўшанга қизиқиб томоша қилиб турсам, бирданига кино қўйиб юборишди. Оббо, туппа тузук рекламани ўрнига кино қўйиб юборишди, десам, улар “Нима дединг, қани яна айтчи, нима дединг”, деб жиддий сўрадилар. Мен шундай дедим. Улар кулиб қўйдиларда, кейин бу ўша машҳур гапга айланиб кетди,- дейди Майсара опа.\n“Ҳожибойнинг туфлиси куёвлигида куйиб қолган”\n- Бизнинг тўйимиз қишнинг чилласида бўлган. Ҳаво жуда совуқ эди. Келин-куёв совқотмасин деб, тоғорага чўғ солиб, оёғимиз тагига олиб келиб қўйишди. Бирпасдан кейин, ниманидир ҳиди чиқа бошлади. Улар мени туртиб, у ёқ-бу ёғингга қара бирор жойинг ёняпти, дедилар. Мен қарадим, менда ҳеч нарса куйган йўқ. Кейин яхшилаб қарасак, ўзларининг локировни куёв туфлиларини ярми йўқ, чўққа тегиб эриб кетган экан, дейди Майсара опа.\n“Ҳожибойнинг қизиқчилигини оила билан кўрса бўлади”\nСўнгги пайтларда ўзбек қизиқчилик санъатида, одамларни қандай йўл билан бўлмасин кулдириш ҳаракатида тўй ва тадбирлар бир ёқда турсин, ҳатто катта санъат даргоҳларида ўзбекона маданиятни, шарм-ҳаёни оёқ-ости қиладиган қизиқчилар пайдо бўла бошлади. Ҳатто шаҳватни ва эркаклар ўртасидаги ишқий муносабатларни ошкора ташвиқ қиладиган аскиялар марказий телевидениелардан кўрсатила бошлади.\nҲожибой Тожибоевнинг синфдош дўсти Ҳазратқул аканинг айтишича, у бу борада жуда ҳам маданиятли бўлган ва унинг бу маданиятини дин уламолари ҳам эътироф этган:\n- Ҳожибой ўтгандан кейин Тошкентда унинг дўстлари, ҳамкасблари катта марака қилишди. Биз беш киши бўлиб бордик. Ўшанда маъруза қилган маҳалла имомларидан бири шундай деган эди:\n“Мана шу Ҳожибой укамизнинг қизиқчилигини уйда, бола-чақа, келинлар билан бирга бемалол томоша қилсак бўларди. Чунки бу укамизнинг сўзларида ўзбекона шарм-ҳаё, маданият бўларди. Афсуски айрим қизиқчи укаларимизнинг гапларини келин ёки қизимизнинг олдида эшитиб бўлмайди, ўшанда ўзингни қўярга жой тополмай қоласан. Ҳожибой бу жиҳатдан тоза йигит эди”, деган эди имом, дейди қизиқчининг дўсти ва синфдоши Ҳазратқул ака.\n“Ҳожибой акамнинг иккинчи уйланишига мен рози бўлганман”\nМайсара опа Ҳожибой Тожибоевнинг иккинчи уйланиши зарурат бўлганлигини айтар экан, бунинг сабабларини шундай изоҳлайди:\n- Ҳожибой ака амакимнинг ўғиллари бўладилар. Ёшлигимизда бешиккетти қилинган эканмиз. Бирга ўсдик, бир ҳовлида катта бўлдик ва турмуш қурдик. Қизимиз бор, худога шукр. Битта қизимиздан кейин бошқа фарзанд бўлмади. Дўхтирлар айтдики, сизлар яқин қариндош, бошқа-бошқа ҳаёт қурсаларинг яхши бўларди. Мени ўзимнинг розилигим билан, масалаҳат билан, фарзандларимиз кўпроқ бўлсин деб, у киши яна уйландилар. Тошкентда иккита қизлари бор. Муносабатларимиз яхши, телефонлашиб турамиз, дейди Майсара опа.\nҲожибой Тожибоевни жиддий қизиқчи деб айтишади, одамлар. Туриши жиддий, ортиқча ҳаракат қилмайди, гаплари дона-дона, андижонлик ҳам, сурхондарёлик ҳам уни яхши тушунади.\nЎзбекистон ва Тожикистонда хизмат кўрсатган санъаткор Ҳожибой Тожибоевнинг қабри ўзи туғилиб ўсган Тожикистоннинг Сўғд вилоятига қарашли Жаббор Расулов номли туманнинг Янгиқишлоқ қабристонида.\nҲожибой “Янгиқишлоқдан янги гаплар” концертида “менинг аксарият айтганларим, ўзбекнинг сўзидан ҳам қизиқлигини топганим ана шу қишлоғимиз одамларини кузатишдан, уларнинг феълу атворини ўрганишдан келиб чиққан”, деб айтганди.\nҲожибойнинг “Ўзбекнинг ўзидан ҳам сўзи қизиқ” қизиқчилигидаги кунда-шундаги гапларга айланиб кетган иборалари:\n“Бу йўл қаерга боради?” – “Бу йўл ҳеч қаерга бормайди, минг йилдан бери шу жойида турибди, керак бўлса ўзинг борасан!”\n“Меҳмонлар, ўтириииб борасизларда” – “Ие, ўтириб бориб бўлар эканми, яна ётииииб борасизлар, дейди”\n“Ака, кеча ошда кўринмадингиз?” – “Мен сенга гўштманми, ошда кўринсам”\n“Уятли меҳмонлар келиб қолди, деймиз, нима қолганлари уятсизми?”\n“Фалончини ўғли фалончини қизини бошини айлантириб юрганмиш? Резбаси бор эканда, бўйнида, хоҳласа у ёққа, хоҳласа бу ёққа айлантирармиш”\n"Ало, ало, Бухороооо, Бухороооо...."\n"Биттадан моржний еб келишса ҳам майли эди"\n"Ўзбекистон бу йил жаҳон чемпионатига чиқолмади, чиқолмайдиямда!"\n"Футболинггаям, стадионинггаям, билетинггаям...."\n"Қани, қани, қани...."\n"Борма куясан. Ана куйдинг"\n"Шу мазза қилиб реклама кўриб турганингда, кино қўйиб юборишадида"\nҲожибой Тожибоев ҳаёт бўлганида бу йил 57 ёшга тўлган бўларди.


Хотира абадий, инсон қадри муқаддас - Уч илдиз\nБугунги саодатли кунларимиз учун жон фидо қилган буюк аждодларимиз, қаҳрамон\nоталаримизнинг жасоратлари ҳеч қачон унутилмайди. Узоқ ўтмишда буюк аждодларимиз беқиёс илмий мерос қолдирган бўлсалар, ўтган асрда бўлган иккинчи жаҳон урушида минглаб мард ва жасур оталаримиз юрт ҳимояси учун кўксини қалқон қилганлар. Ҳар йили мамлакатимизда кенг нишонланадиган 9 май – Хотира ва қадрлаш кунида Мирзо Улуғбек номидаги Ўзбекистон Миллий университетида ўтганлар руҳини шод этиш ҳамда ёш авлодни маънавий-ахлоқий руҳда тарбиялашга муносиб ҳисса қўшаётган кекса авлод вакилларини эъзозлаш ўзига хос анъанага айланган.\nЎзМУ ветеранлари, катта ҳаёт тажрибасига эга устозлар бу гал “Ёшлик” шаҳарчасининг ажиб “дарвозаси”га айланган Беруний майдонида жамул жам бўлдилар. Яқинда қад ростлаган буюк аллома Абу Райҳон Берунийнинг маҳобатли ҳайкали пойига гуллар қўйилиб, улуғ аждодимиз руҳига ҳурмат бажо келтирилди.\nШундан сўнг уруш ва меҳнат фахрийлари, катта авлодга мансуб устозлар ЎзМУ ҳудудида амалга оширилган улкан бунёдкорлик ишлари билан танишдилар. Яқинда қурилиши поёнига етган равон йўллар, йўлаклар, серфайз хиёбонлар бўйлаб сайр қилдилар.\nЎзМУ бош биноси биринчи қаватида барпо этилган янги кутубхонани кўздан кечирган илм-фан фидойилари бу ерда китобхонларга яратилган шароитлардан мамнун бўлдилар.\n– Муҳтарам Президентимизнинг 2019 йил 23 апрелдаги “Иккинчи жаҳон уруши қатнашчиларини рағбатлантириш тўғрисида”ги фармони ҳамда “Хотира ва қадрлаш кунига тайёргарлик кўриш ва уни ўтказиш чора-тадбирлари тўғрисида”ги қарори халқимизга хос олижаноблик ва меҳр-оқибатнинг ёрқин ифодаси бўлди,– дейди иккинчи жаҳон урушида жасорат кўрсатган азиз устозимиз Абдулла Аюпов.– Биз ўз кўзимиз билан кўрган ўша бешафқат урушда қатнашган 1,5 миллиондан ортиқ ўзбекистонликларнинг ярим миллиондан зиёди ҳалок бўлганини ҳеч қачон ёдимиздан чиқармаймиз, улар хотираси олдида бош эгамиз. Суронли дамларда олов ичида қолган бир миллионга яқин оила ва болалар Ўзбекистонга кўчирилган. Олижаноб халқимиз охирги бир бурда нонини улар билан баҳам кўргани ҳам катта жасорат эди. Бу билан халқимиз ўзининг нақадар олижаноблигини, меҳр-мурувватини, юксак маънавиятини яққол намоён этган эди. Иккинчи жаҳон уруши қатнашчилари ва ногиронлари ҳамиша эъзозда. Давлатимиз томонидан уларни моддий ва маънавий рағбатлантириш, эъзозлаш бизга ҳаёт бахш этмоқда. Биз ўша мудҳиш кунларда эришган Буюк ғалабамиз билан фахрланамиз. Бугунги бахтли авлод, айниқса, ёшларимизни тинчлик ва осуда ҳаётнинг қадрига етишга, Ватанга садоқат ҳисси билан яшашга, шунингдек, доимо огоҳ ва ҳушёр бўлишга, тарихий хотирага садоқат руҳида тарбиялашга даъват этамиз.\nТўкин дастурхон атрофида давом этган байрам тадбирида отахон устозлар, профессор-ўқитувчилар бугунги дориломон кунлар, осуда ва фаровон ҳаётимизга шукроналар айтдилар.\n– Оталар жасорати – фарзандлар мероси, деган гап бежиз айтилмаган,– деди ЎзМУ ректори Авазжон Мараҳимов ветеранларни самимий қутлаб.– Хотира ва қадрлаш барчамиз учун маънавий-маърифий қадрият ҳисобланади. Ёшлар ўтмишда жасорат кўрсатган улуғ аждодлар руҳига ҳурмат келтириш, хотирлаш замирида қандай инсонийлик, олижаноблик туйғулари мужассам эканини теран англайдилар. Шу тариқа тинч ва осуда ҳаётнинг қадрига етадилар. Умрини илму маърифатга, она Ватан тараққиётига бахшида этган устозларни эъзозлайдилар.\nБайрам тадбирида санъаткорлар томонидан ижро этилган куй-қўшиқлар, Буюк ғалабани тараннум этувчи тароналар барчага хуш кайфият улашди.\nNext story Хато ва камчиликларга барҳам бериб, фаол ишлашда давом этамиз\nPrevious story Сиртқи таълим — бебаҳо имконият!


Россиянинг Британиядаги элчиси Юрий Федотов Лондонда журналистлар билан учрашиб, томонлар ўртасидаги дипломатик муносабатларнинг келажаги мавҳумлигича қолаётгани ва бу муносабатлар келажаги, асосан, Британия ҳукуматининг “сиёсий иродасига боғлиқ” эканини таъкидлади.\nРоссия элчисининг бу баёноти расмий Москва Лондоннинг хатти-ҳаракатларига тез орада “муқобил” чоралар қўллашини билдирганидан сўнг янграмоқда. Аммо Ю.Федотов жамоатчилик учун ҳануз сир бўлиб қолаётган бу муқобил ҳаракатлар қандай бўлишига ойдинлик киритмади.\nРасмий Москва Россия Федерал хавфсизлик хизмати собиқ ходими Александр Литвиненко ўлимида гумон қилинаётган тадбиркор Андрей Луговойнинг Буюк Британияга экстрадициясига рад жавоби бергани икки давлат муносабатлари бугунги аҳволга келишига сабаб бўлди.\nЎлими олдидан А.Литвиненконинг ўзи, кейинроқ эса қочқин олигарх Борис Березовский бу суиқасд президент Владимир Путин кўрсатмаси асосида Андрей Луговой томонидан содир этилганини айтган эди. Буюк Британия махсус хизматлари шу асосда тўпланган бошқа далилларга таяниб А.Луговойни қотилликнинг асосий айбдори сифатида кўрмоқда.\nРоссия А.Луговойни Лондон ихтиёрига бериш мамлакат конституциясига зид эканини рўкач қилиш билан бирга Буюк Британиянинг ўзи ҳам Россия турли жиноятларда айблаган йигирмадан ортиқ шахсни экстрадиция қилмаганини эслатаётир. Россияга берилмай келаётган шахслар рўйхати аввалида эса Борис Березовский турибди.\nРоссиялик таниқли инсон ҳуқуқлари ҳимоячиси Светлана Ганнушкина агар қўйилаётган айблар асосли бўлса, А.Луговойни Буюк Британияга бериш тарафдори.\n“Мутлақ ойдинки, бир инсонни йўқ қилиш операциясини амалга ошириш жараёнида кўплаб инсонларнинг ҳаёти хавф остида қолиши аввалдан яхши англанган. Шундай бўлса-да, агар Россия томони келтираётган асослар жиддий бўлса, у ҳолда россиялик адвокатларнинг Луговойни ҳимоя қилишига ким тўсқинлик қилади! Яъни Луговойга қўйилаётган гумонлар асосли экан, у Британияга берилиши керак”, - дейди С.Ганнушкина.\nРоссия томонидан В.Путин ҳукуматини куч билан ағдаришга таҳдид қилиш ва бир қанча йирик иқтисодий жиноятларда айбланаётган Б.Березовский эса одил суд қаршисида жавоб бериш учун учинчи давлатга боришга розилигини билдирган. Айни вақтда Буюк Британияда чоп этиладиган “The Sun” газетаси инглиз махсус хизматлари Б.Березовскийга уюштирилиши муқаррар суиқасднинг олдини олишга муваффақ бўлганини маълум қилди.\nГазетанинг ёзишича, ёлланма қотил сўнгги икки ҳафта ичида Б.Березовскийни Лондондаги “Ҳилтон” меҳмонхонасига авраб чақириб, ўша ерда уни отиб ўлдиришни режалаштирган.


Тошкент шаҳридаги Амити Университети – бир неча йўналишларда бакалавр ва магистратура дастурларини таклиф этади.\nУниверситет Тошкент шаҳрида 2019 йилда ташкил этилган бўлиб, у “Amity Education Group“ дунёга машҳур ўқув гуруҳи таркибига киради. Шунингдек дунёнинг етакчи давлатлари: АҚШ, Буюк Британия, БАА, Нидерландия, Сингапур, Хитой, Жанубий Африка, Ҳиндистон ва бошқа мамлакатларда кампусларга эга бўлиб, уларда 6000 дан ортиқ профессор-ўқитувчилар ва 175000 дан ортиқ талабалар таҳсил олади.\nAmity Education Group – университетлари халқаро QS ва THE рейтингларига кўра, дунёдаги энг яхши университетларининг 3% сафига киради. Шунингдек, АҚШ ҳамда Буюк Британияда минтақавий АККРЕДИТАЦИЯдан ўтган Осиёдаги ягона олий ўқув юртидир.\nУниверситетда ахборот технологиялари, компьютер муҳандислиги, иқтисодиёт, туризм менежменти ва бизнес бошқаруви соҳасидаги халқаро даражадаги мутахассислар тайёрланади.\nУниверситетнинг бошқа олий таълим муассасаларидан афзалликлари сифатида дунёдаги етакчи университетлар билан илмий тадқиқотлар бўйича ҳамкорлик, замонавий инфратузилма, университетнинг глобал битирувчилар тармоғига кириш ва иш билан таъминлашга кўмаклашиш кабиларни келтириш мумкин. Шу билан бир қаторда 17 та халқаро кампусдан бирида чет элда стипендия асосида ўқиш ва стипендиялар ҳамда юқори технологияли лабораторияларда тадқиқотлар ўтказиш имконияти мавжуд.\nТошкент шаҳридаги Амити Университетида сиз нафақат нуфузли маълумотга эга бўласиз, балки халқаро илмий ҳамжамиятнинг бир қисмига айланасиз.\nЭслатиб ўтамиз, янги 2020/2021 йил учун ҳужжатлар қабул қилиш бошланган ва бугунги кунга қадар 2 000 дан ортиқ аризалар топширилган.\nҲужжатларни топшириш жараёни онлайн режимида амалга оширилади, тўлиқ маълумотни қуйидаги ҳавола орқали олишингиз мумкин.: http://amity.uz/Application.aspx\nҲозирги қийин вазиятда “IELTS” имтиҳонини топшириш имконига эга бўлмаган абитуриентлар учун IELTS indicator (online test) ҳужжатини топшириш имконияти берилади ва фақат Foundation учун IELTS сертификати тақдим этиш МАЖБУРИЙ ЭМАС.


Images about #ХуршидАбдурашид on Instagram\n#ХуршидАбдурашид photos & videos\nДеразанг ёнига қўнди кабутар\nИлкида ўроғлиқ мактуб бор эди.\nСенга боқиб турган маъюс кўзлари,\nШу онда недандир умидвор эди.\nСен эса пардани ёпиб қўйдинг жим,\nЎша мен эдим-ку, ўша мен эдим.\nКўчага чиқдинг сен боғ айлангани,\nДайди шамоллардай хаёлинг тарқоқ.\nБоғ кезиб юрардинг шунда ногаҳон\nОёғинг остига тушди бир япроқ.\nЎша япроқ каби сочилганди ким?\nБоғда гуллар тердинг авайлаб аста\nНогоҳ қўлларингга санчилди тикан.\nНозик қўлинг билан суғурдинг уни\nДединг “Шундай гулда тикан бор экан”.\nСенга талпинганди шу тикан , гулим,\nСўнг қайтдинг уйингга ўй суриб сокин,\nДераза ёнига қўйдинг гулларни.\nТин олмоқ дардида чўкдинг тўшакка\nВа йиғлаб ўқидинг “Ўткан кунлар”ни.\nКимнидир ўйладинг, кўзлари сим-сим,


08.05.2018 21:10 0 37571\nҲадемай умрининг саксонинчи баҳорини қаршилайдиган Бибиой Бобомуродова пиру бадавлат онахонлардан. Шу боис одамлар унинг уйига дуосини олиш учун, Қарши шаҳри марказидаги дўконига эса китоб харид қилиш учун келишади. Буни онахон ўзи учун олий бахт ҳисоблайди. Ҳар лаҳза-ҳар он шу кунларга етказганига шукур қилиб яшайди. Қачон қараманг, тилидан дуо, қўлидан китоб тушмайди.\nУ Косонда туғилган. Вояга етгач, Қаршига келин бўлиб тушди. Аввалига бахтли ҳаёт кечирди, кетма-кет уч ўғил кўрди. Шу ерга туп қўйиб, палак ёза бошлади. Кейин эса...\nОнахоннинг юрагида бири 51 йил, иккинчиси 21 йил бурун тошдек қотган қўшалоқ дард бор.\nЁстиқдоши безорилар ҳужуми қурбони бўлган кезлар у эндигина 27 ёшга қадам қўйганди. Илло, қайта турмуш қурмади. Бевалик азобларига ҳам, ҳаётнинг илкис синовлари-ю тақдирнинг қалтис ҳазилларига ҳам, яқинларининг аччиқ таъна-дашномлари-ю бегоналарнинг бемаврид пичинг-маломатларига ҳам чидади. Нолиганнинг нони яримта бўлишини ёдда тутиб, барча-барчасига дош берди. Танҳо ўзи ота меҳридан мосуво норасидалари кўнглини ўкситмай вояга етказди, учаласиниям ўқитиб, касб-ҳунарли, уйли-жойли қилди. Қўша-қўша неваралар ва эваралар кўрди.\nЯна бир гап. Бибиой опа қизалоқлигидан бадиий адабиётга ихлос қўйиб, яхши асарларни ўзгаларга илинишга одатланганди. Шунданми, ўғлонлари бирин-сирин улғайиб, қўлтиғига киргач, бу иш билан астойдил шуғулланишга аҳд қилди. 1983 йилдан эътиборан шаҳарнинг Ўзбекистон кўчасида жойлашган китоб дўконида ишлай бошлади. Кейинчалик уни хусусийлаштириб, падари бузруквори хотираси шарафига «Бобомуродвали» деб номлади. Шу зайл бадиий, маърифий, тарбиявий, илмий-техник, сиёсий ва ҳуқуқий мавзудаги китоблар, портретлар, тақвимлар ва идора моллари савдосини йўлга қўйди. Аммо умр йўлдоши вафотининг ўттизинчи фаслида бошига тағин оғир мусибат тушди. Бу сафар қирчиллама ёшли тўнғич фарзанди Анвардан жудо бўлди.\nДунё кўзига тор кўринган дамларда ўзини иш билан овутди, озми-кўпми, дардини аритди. Мана, орадан қанча йиллар ўтса ҳамки, ҳамон ўшандай: сочларига қалин қиров инган, юзини ажинлар бежаган эса-да, меҳнатдан безгани, ҳолдан тойгани йўқ. Фақат сўнгги пайтларда уни айрим амалдорларнинг боқибеғамлиги-ю кўзбўямачилиги, баъзиларининг лоқайдлиги-ю сансоларлиги, «мендан кетгунча, эгасига етгунча» қабилида пала-партиш иш юритишлари чарчатди, жуда қаттиқ чарчатди.\nҲисоб тўғрилиги – кўнгил тўқлиги\n2013 йил 25 июлда Қарши шаҳрини қайта қуриш режаси ва замонавий йўл-транспорт коммуникацияларини ривожлантириш дастури қабул қилинди. Шунга кўра шаҳарда бунёдкорлик ишлари авж олиб кетди. 2015 йилга келиб, «Бобомуродвали» тасарруфидаги 10- ва унга қўшни 8-уй ўрнида 64 квартирадан иборат тўрт қаватли бино барпо этишга киришилди. Унинг пастидаги хоналар савдо ва маиший хизмат шохобчалари очиш учун тадбиркорларга, тепа қисмидагилар оилаларга яшаш учун бериладиган бўлди. Иншоотни қуриш анчадан буён Тошкентда яшаётган чироқчилик Бахтиёр Жўраев раҳбарлигидаги «АSINZA-ВZ» масъулияти чекланган жамиятига топширилди. Корхона зиммасига реконструкция туфайли хусусий мулки бузилганларга ўз розиликларига ҳамда икки томонлама шартнома ва шаҳар ҳокимининг кафолат хатларига биноан янги иморатдан олдинги уйининг умумий майдонидан кам бўлмаган ҳажмда турар ва нотурар жойлар ажратиш вазифаси ҳам юклатилди.\nШу боис Бахтиёр янги бинони тиклаш асноси мулкдорлар билан ҳисоб-китобни амалга оширади. 2016 йил 30 январдаги шартнома бўйича Бибиой опага ҳам 176 миллион 272 минг сўмдан зиёд товон пули тўлайди. Ўша йили 6 сентябрда эса улар ўртасида янги бинодаги зали ва ертўласининг жами ўлчами 178,5 квадрат метрлик 3-дўкон олди-сотдисига оид дастлабки шартнома тузилади. Унда бу шохобча шаҳар ҳокими қарорига мувофиқ «АSINZA-ВZ»га қарашли мулк саналиши эслатиб ўтилади. Шунингдек, қурувчи бу ерда бажарган ва келгусида бажарадиган пардозлаш, электр монтаж ва сантехника ишлари қайд этилади. Пировардида фойдаланишга топширилиб, узил-кесил қиймати аниқлангунга қадар дўконнинг дастлабки қиймати 449 миллион 250 минг сўмга баҳоланади. Бошланғич тўлови (бўнак) унинг 40 фоизига тенг – қарийб 176,3 миллион сўм қилиб белгиланади. Бу маблағ беш кун ичида қурилиш ташкилоти махсус ҳисоб рақамига ўтказилиши шарт эканлиги уқтирилади.\nНафсониятга тегадиган хато\nАсло ажабланманг, ҳозир гап нимадалигини тушунтираман: бояги шартнома охирига Бибиой опа номидан иш юритаётган кенжа ўғли Азамат Мухторовнинг исм-фамилияси имзосиз ҳолда «Мухтаров А.С.» деб киритилган. Бахтиёр Жўраев бултур 9 январда ва 3 июнда Азаматга жўнатган билдиргиларда ҳамда вилоят ҳокимининг ўринбосари М.Эшбобоев 17 декабрда Бибиой опага йўллаган жавобда эса «А.Мухтарова» кўринишида битилган.\nХўп, майли, ҳоким муовини Азаматни кўрмаган, шартномага бир кўз югуртиришга ҳафсала қилмагандир. Бахтиёр-чи?.. У Азаматни жуда яхши танийди, яқиндан билади-ку. Демак, фамилиясини тўғрилаб ёзса, жилла қурса, бизга ўзи тақдим этган ҳужжатларда ўша хатони тузатиб қўйса бўлар эди.\nЭнди ҳангоманинг давомини эшитинг.\nВаъда вафоси билан гўзал!\nЯнги хона олишидан қувонган Бибиой опа шартнома имзоланган куниёқ бошланғич тўловнинг 25 миллион сўмини «АSINZA-ВZ» ҳисобига тушириб беради. Қолганини тўлашга келганда иккиланиб қолади. Бунинг сабабини қуйидагича изоҳлайди:\n– Собиқ дўконим анча гавжум, ўтган-кетганнинг назаридаги ҳудудда эди. Шунинг учун янги уйнинг айнан ўша ерга тўғри келадиган қисмидан хона олмоқчийдим. Бу ҳақда Бахтиёрга кўп айтдим. У «хўп!» деди. Аммо лафзида турмади. Қайтанга «Сизлар мўлжаллаган жой сотилди, ҳозир иккита дўкон қолди, шошилинг!» деб ўғлимни алдади. Бизга катта кўчадан пана, одамлар нигоҳидан холи тарафдан хона ажратди. Устига-устак, унинг деворларини суваш, шипини қоқиш, сув киритиш ва санузеллар ўрнатиш борасидаги ваъдаларини бажармади. Мен сўраган хонани аслида сотмаган экан, ундан офис сифатида фойдалана бошлади.\nШунга қарамай, бултур 17 январда унинг корхонасига яна 89 миллион 980 минг сўм ўтказдим. Қолганини тўлашга чоғланганимда, офисни аллакимга пулламоқчи бўлаётганини такроран эшитиб қолдим. Устига-устак, 2016 йил 6 сентябрдаги шартномада у менга бериладиган хонанинг ҳар квадрат метрини 2 миллион 517 сўмга нархлаганди. 2017 йил 1 августда ўзга киши билан тузган тураржой қурилишида пай асосида қатнашиш шартномасида эса ёнма-ён жойлашган, майдони ва муддати деярли бир хил худди шунақа хонанинг бир квадрат метрини бизникидан 2,7 баравар арзон баҳолади. Бундан ҳафсалам пир бўлди ва тўловни ортга суриб, масалага ойдинлик киритишга интилдим.\nОнахон бу важларини шаҳар ва вилоят ҳокимликларига, Президентнинг виртуал қабулхонасига, Савдо-саноат палатаси ва таҳририятимизга шикоят хатларида ҳам келтирган. Турган гап, биз Бахтиёрнинг ваъдасини эшитмаганмиз. Инчунин, уни лафзсизликда айблай олмаймиз. Айни чоғда Бибиой опанинг гапини ёлғонга йўйолмаймиз ҳам. Ҳар қалай, ёши улуғ аёл нуфузли идоралар ходимларини алдаб, бировга туҳмат қилмаса керак. Бироқ у Бахтиёрдан икки бор билдирги олса-да, бўнакни тўлиқ тўламаганини ёқламаймиз. Чунки ўғли қўл қўйган-қўймаганидан қатъи назар, шартномага «Бобомуродвали» муҳри урилган, унга тааллуқли маълумотлар киритилган. Демак, мажбурият бажарилиши шарт!\nБуни Бибиой опага эслатдик. У хатосини тан олди. Жорий йилнинг апрелида «АSINZA-ВZ» МЧЖга яна 61,3 миллион сўмга яқин пул ўтказиб, 40 фоизлик тўловдан қутулди.\nБизни эса масаланинг бошқа жиҳати ҳайратга солди. Қуйида шу хусусда тўхталамиз.\nБибиой Бобомуродова ўзини қийнаётган муаммолар ҳақида 2017 йил ниҳоясида Қашқадарё вилояти ҳокимлигига бир нечта шикоят ёзади. Улар орқали янги иншоотлар нархидаги кескин тафовут сабабини аниқлашда, ўзига аввалги шохобчаси жойлашган ҳудуддан хона берилишида, уни смета нархида устамасиз олишида, шунингдек, бузилган дўкони майдони эвазига шаҳар ҳудудидан ер ажратилишида ёрдам сўрайди. Натижада вилоят ҳокими ўринбосари М.Эшбобоев 12 декабрда ва Қарши шаҳри ҳокими ўринбосари А.Темиров 15 декабрда имзолаган ғалати жавобларни олади. Бундай дейишимизнинг боиси шуки, у боғдан келса, муовинлар тоғдан келишган эди. Аниқроғи, Бибиой опага мулки учун қачон, қайси ҳужжатга кўра ва қанча миқдорда товон пули тўланганини маълум қилишганди-ю, илтимосини қондириш-қондирмаслик хусусида лом-мим дейишмаганди. М.Эшбобоев қўшимча равишда ўша кўчадаги қайта қуришлар қай асосда амалга оширилганини, «Бобомуродвали» дўкони раҳбари А.Мухторова (?) 2016 йил 6 сентябрдаги дастлабки шартнома бўйича бошланғич тўловни амалга оширмаганини таъкидлаганди, тамом-вассалом!\nҲолбуки, Бибиой опа товон пулини бирмунча аввал олгани учун бу ҳақда арз қилмаганди. Бошқа воқеалар шусиз ҳам унга беш қўлдай аён эди. Янги дўкон учун аванс пулининг учдан бир қисмидан ортиқроғини ўзи айтган сабабларга кўра тўламай турганди.\nЖавобларни ўқиб, умидлари саробга айланган онахон барибир бўш келмайди. 22 декабрда пойтахтга келиб, Президентнинг виртуал қабулхонасига ариза топширади. Бу шикоят 24 декабрда 285294-s/17-сон билан рўйхатга олиниб, текшириш ва қонуний ҳал этиш учун Қарши шаҳри ҳокимлигига юборилади.\nАфсуски, мутасаддилар масалага, одатдагидек, юзаки ёндашишади. Буям етмагандай, сохтакорлик йўлини тутишади. Масалан, Архитектура ва қурилиш бошқармасининг уч нафар ходими Бибиой Бобомуродованинг мурожаатини гўёки ўрганишгани тўғрисида қуйидаги далолатномани тайёрлайди (хулоса қисмини айнан келтираман – А.Ҳ.):\n«12-январ 2017 йил (? ) Қарши шаҳри\n... Ўрганиш натижасига кўра фуқаро Бобомуродова Бибиойга тегишли Қарши шаҳар Ислом Каримов (аввалги Ўзбекистон) кўчасидаги нотурар обьектлар Ўзбекистон Республикаси Президентининг 2013 йил 25 июлдаги “Карши шахрини келажакда қайта қуриш режаси ва замонавий йул-транспорт коммуникацияларини ривожлантириш Дастури тўгрисида”ги ПҚ-2010-сонли карори ижросини таъминлаш мақсадида Ислом Каримов (аввалги Ўзбекистон) кўчасининг Бош режасига асосан бузилишга тушганлиги аниқланди ва Ваъзирлар махкамасининг 2006 йил 29-майдаги “Давлат ва жамоат эхтиёжлари учун ер участкаларининг олиб қўйилиши муносабати билан фуқароларга ва юридик шахсларга етказилган зарарларии қоплаш тартиби туғрисидаги Низом тасдиклаш хақида”ги №97-сонли қарорига асосланиб, ер майдони таклифлари киритилиб ажратилиши фуқаро Бобомуродова Бибиойга тушунтирилди.\nУшбу далолатномани хақиқатдан ҳам фуқаро Бобомуродова Бибиой билан сухбатлашилди деб, имзо чекувчилар. Қарши шаҳар Архитектура қурилиш бошқармаси ходимлари:\nЭ.Мустафаев С.Аликулов Э.Муртазаев (имзолари бор). Фуқаро Ш.Мурадов (Имзоси йўқ)».\nТаажжуб! Виртуал қабулхонага 2017 йил 24 декабрда тушган мурожаатни бу ходимлар қандай қилиб, 11 ойу 14 кун олдин, яъни 12 январда ўрганишди? Улар онахон келажакда қаерга ва нима ҳақида шикоят қилишини салкам бир йил олдин билишганмиди? Ёки учаласи ҳам одамлар билан ўзларига сездирмай суҳбатлашишдек ноёб қобилиятга эгами? Ана, борингки, онахон билан учрашишган, фақат йилни чалкаштириб ёзишган дейлик. У ҳолда нега далолатномада унинг эмас, шахси номаълум, имзоси йўқ Ш.Муродовнинг фамилияси турибди?\nБунисини билмадим, фақат иккита ҳақиқатни бемалол айта оламан. Аввало, далолатнома – қалбаки! Агар у ҳақиқий бўлса, шикоятда тилга олинган муаммо бир четда қолиб, мутлақо бошқа масала муҳокама қилинмасди. Бибиой опа ҳам «Бу суҳбатдан хабарим йўқ!» дея оёқ тираб туриб олмасди. Иккинчидан, бошқарма бошлиғи вазифасини вақтинча бажарувчи С.Юсупов бояги матнни 2018 йил 12 январда идораси бланкига шундайлигича кўчириб, расмий хат сифатида шаҳар ҳокими Ж.Фозиловга жўнатган. Ўз навбатида, Ж.Фозилов ҳам уни ҳокимлик иш қоғозига тушириб, Президентнинг виртуал қабулхонасига жавоб ҳозирлаган. Қисқаси, битта матн бир кунда турли муаллифлар номидан учта қоғозда чоп этилган. Лекин ҳеч ким хатоларни тўғриламаган, лоақал далолатнома санасидаги мавҳумликка ҳам эътибор бермаган.\nУшбу жавобни Бибиой опа электрон почта орқали олади. Олади-ю, ҳокимга ва Виртуал қабулхонага қайта ариза битади. Ҳафта ўтар-ўтмас, Ж.Фозилов унга ёзма жавоб қайтаради. Бу гал опанинг шикоятини ҳокимлик ишчи гуруҳи ўзининг иштирокида ўрганганини, шаҳардаги кўп қаватли замонавий бинолар хусусий қурувчи ташкилотлар томонидан тижорат банклари кредити асосида барпо этилаётгани боис фуқаролар уларни қурувчи билан ўзаро келишилган нархда олиши мумкинлигини эслатиш билан кифояланади, холос.\nҚарабсизки, Бибиой Бобомуродова 9 февралда Президентнинг виртуал қабулхонасига такроран мурожаат қилади. Унда ҳокимнинг жавоблари ёлғонлигини, ўзи билан ҳеч ким суҳбатлашмаганини ва ҳеч нарсани тушунтирмаганини баён этади. Бу шикоят хати ҳам шаҳар ҳокимлигига юборилади. Оқибатда ҳаммаси эски тос, эски ҳаммомлигича қолаверади. Негаки, ҳоким вазиятдан қутулишнинг энг осон ва ўнғай усулини танлайди. 22 февралда бир ярим ой олдинги жавобининг фақат санаси ва тартиб рақамини ўзгартириб, қайта имзолайди-да, Бибиой опага жўнатади. Унда шикоятчининг манзили нотўғри ёзилганини, Қарши шаҳри тугул, бутун Ўзбекистонда ҳам Зардорзор кўчаси йўқлигини эса хаёлига келтирмайди.\nНуфузли идора орқали келган шикоятгаки муносабат шундай бўлгач, давомини ўзингиз тушуниб олаверинг. Энг ачинарлиси, кимларнингдир бепарволиги туфайли серғайрат кекса аёлнинг навбатдаги уриниши ҳам зое кетди.\nЭзгуликнинг эрта-кечи бўлмайди...\nХолисона айтганда, Бибиой Бобомуродова ҳеч кимнинг олдига ортиқча талаб қўймаяпти. Бор-йўғи Уй-жой кодексининг 30 — 31-моддалари, Давлат ва жамоат эҳтиёжлари учун ер участкаларининг олиб қўйилиши муносабати билан фуқароларга ва юридик шахсларга етказилган зарарларни қоплаш тартиби тўғрисидаги низомнинг 8-банди талабларидан келиб чиқиб, ўз ҳақ-ҳуқуқи йўлида курашаяпти. Тадбиркорлик учун зарур хонани бошқаларга сотилган нархда ва китобхонларга ўнғай жойдан олишда кўмак сўраяпти. Буни фақат савдоси юришиб, даромади кўпайиши илинжида қилаётгани йўқ. Шунақа нияти бўлганда эди, аллақачон китобдан воз кечиб, бир неча баравар кўп фойда келтирадиган ва ҳамиша харидоргир саналадиган озиқ-овқат, мева-сабзавот ёки кийим-кечак сотишга ўтган бўларди. Ёки тадбиркорликни буткул йиғиштириб қўйиб, аксарият тенгдошлари сингари кексалик гаштини суриб юраверарди. Бу – биринчидан.\nИккинчидан, ҳозир дунё бўйича глобаллашув жараёнлари жадаллашгани сайин тинчлик ва барқарорликка янги таҳдидлар ва хатарлар кучаймоқда. Миллий қадриятларга эътиборсизлик, оилавий ажрашишлар кўпаймоқда, турли жиноятлар урчимоқда.\nШубҳасиз, бу янглиғ нохушликларга қарши курашишда китобнинг аҳамияти беқиёс. Унга юрак-юракдан ихлос қўйган инсон зинҳор-базинҳор зарар кўрмайди. Билъакс, халқи тарихини, она тили ва миллий қадриятларини эъзозлашни, қалбида эл-юрт бахти ва жамият тараққиёти учун масъуллик туйғусини ҳис қилишни ўрганади. Бундай хислатларга эга авлоднинг келажаги порлоқ бўлади.\nПрезидент шуларни назарда тутиб, бултур «Китоб маҳсулотларини чоп этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғибот қилиш бўйича комиссия тузиш тўғрисида»ги фармойишга, «Маънавий-маърифий ишлар самарадорлигини ошириш ва соҳани ривожлантиришни янги босқичга кўтариш тўғрисида»ги қарорга олдинма-кейин имзо чекди. Уларда ўғил-қизларимиз онгида соғлом дунёқарашни, жумладан, китобхонлик кўникмасини шакллантириш, миллатлараро тотувлик ва ўзаро меҳр-оқибат муҳитини мустаҳкамлаш масалаларига жиддий эътибор қаратилди. Шунингдек, ихтисослашган китоб дўконлари учун вилоят, туман марказлари, шаҳар ва қишлоқларда аҳоли гавжум ва қулай ҳудудлардан жой ажратиш ёки ижарага бериш масалаларини қайта кўриб чиқиш, сотув айланмасида китоб улуши 70 фоиздан кўп бўлган тадбиркорлик субъектларини алоҳида статистик ҳисобга олиш ва уларга солиқ имтиёзларини қўллаш, соҳадаги камчиликларни бартараф этиб, аҳолининг китобхонлик маданиятини юксалтириш чораларини кўриш жоизлиги алоҳида таъкидланди.\nМодомики, шундай экан, қашқадарёлик мутасаддилар Бибиой Бобомуродованинг илтимосини имкон қадар қаноатлантириш хусусида жиддийроқ ўйлаб кўрсалар, фойдадан холи бўлмасди. Қолаверса, ҳудудда китоб савдосини йўлга қўйиш учун аввало улар масъул ҳисобланади.\nЎз-ўзидан равшанки, муаммонинг ижобий ечим топиши кўп жиҳатдан қурилиш фирмаси раҳбари Бахтиёр Жўраевга ҳам боғлиқ. Эҳтимол, энди у муросага келиб, ўша можароли хонани ўз сарф-харажатларини ҳисоб-китоб қилган ҳамда ўзаро келишилган мақбул нархда Бибиой Бобомуродовага берар. Эҳтимол, элга китоб орқали маърифат тарқатишдек савобли ишга шу тариқа баҳоли қудрат ҳисса қўшиб, ҳамюртлари олқишини олар. Чунки ҳар қандай ҳолатда ҳам савобнинг катта-кичиги, эзгуликнинг эрта-кечи бўлмайди, иккиси ҳам нур келтиради. Одамзоддан эса бу дунёда фақат яхшилик қолади!\nҚарши муаммо китоб дўкони\nЖамият 09/02, 15:37\nЖамият 02/02, 09:41\nСуд Қарши шаҳар ҳокимининг хатти-ҳаракатини қонунга зид деб топди


Сенат Саудия валиаҳдига чора кўришни талаб қилмоқда « Ўзбекистон Халқ Ҳаракати\nСенат Саудия валиаҳдига чора кўришни талаб қилмоқда\n06 December 2018 - 9:17\n4-декабр куни Марказий разведка бюроси директори Жина Хаспел саудиялик журналист Жамол Қошиқчининг ўлдирилиши юзасидан бир гуруҳ қонунчиларга маълумот берди. АҚШ сенаторларининг маълум қилишича, Саудия подшоҳлигининг валиаҳд шаҳзодаси Муҳаммад бин Салмоннинг қотиллик ишига бевосита алоқадорлигига ҳеч қандай шубҳа йўқ.\nАҚШда жойлашган “Wашингтон Пост” газетаси мухбири бўлган Қошиқчи валиаҳд шаҳзоданинг кескин танқидчиси эди. Журналист жорий йилнинг октабр ойида Саудиянинг Истанбулдаги консуллигида ўлдирилган.\nБир ҳафта аввал АҚШ Давлат котиби Майк Помпео ва Мудофаа вазири Жеймс Маттис сенаторлар билан учрашувда Қошиқчи ишини муҳокама қилган эди. Помпео валиаҳд ва қотиллик ўртасида алоқадорлик юзасидан асосли далил-исбот мавжуд эмаслигини таъкидлаган эди.\nБироқ Сенатнинг Ташқи алоқалар қўмитаси раиси Боб Коркернинг айтишича, 4-декабр куни бўлиб ўтган брифинг шаҳзоданинг қотиллик ишини бошқаргани юзасидан “ҳеч қандай шубҳа қолдирмади”.\n“Тушунарлироқ қилиб айтганда, агар шаҳзода судда айбланувчи курсисида турганида, 30 дақиқада қотиллик иши бўйича айбдор деб топилган бўлар эди”, – деди у.\nСенатор Линдси Грехем Марказий разведка бюроси ўтказган брифинг тафсилотлари бўйича қатъий ишонч билан валиаҳднинг Қошиқчи ўлимига алоқадор эканига шубҳа қилмаслигини ва қотиллик юзасидан АҚШ зарур чора кўриши лозимлигини айтган.\n“Менинг фикрим шундай: Саудия Арабистони – стратегик ҳамкор ва алоқаларни сақлаб қолишга арзийди. Бироқ ҳар қандай шароитда ҳам эмас. Биз валиаҳдга чора кўриш ўрнига унинг дахлсизлигини таъминлаш билан халқаро майдондаги нуфузимиз ва миллий хавфсизлигимизга жиддий зарар етказамиз. Муҳаммад бин Салмон бузғунчи куч. У Қошиқчининг ўлимида энг асосий айбдор. Унинг Қошиқчи ўлимига қадар бўлган фаолияти ҳам танқидлардан холи эмас. Уни АҚШнинг ишончли ҳамкори деб бўлмайди”, – дейди сенатор Грехем.\nГрехем Сенатдаги ҳамкасблари билан ҳамкорликда икки партиянинг Қошиқчи ўлимида Муҳаммад бин Салмоннинг айбдор экани, қотиллик иши билан у минтақада беқарор вазият яратгани ва АҚШ билан ўзаро муносабатларга рахна солганига доир баёнот беришига ҳаракат қилишини айтган. Грехем ва Коркер валиаҳд мамлакат бошқарувида иштирок этар экан, Саудия Арабистонига қурол сотишни ёқламаслигини маълум қилган.\nСенатор Грехем Помпео ва Маттис берган баёнот маъмурият кўрсатмасига асосланганини айтиб, уларни итоаткор “намунали аскар” деб атаган.\nПрезидент Трамп Марказий разведка бюросининг айбловларини асоссиз деб баҳолаб келади. Айни дамда Трамп қотилликка алоқадорликда гумонланаётган 17 саудияликка санксиялар жорий этган.


Дунёга машҳур аждодларимиз хоки қўйилган муборак масканлар бир вақтлар омборхона, отхона, ҳатто, қамоқхона вазифасини ўтагани, кўпинча ташландиқ ва хароба аҳволда ётганини ёши катталар кўп эслашади. Ўз маҳалламиз ҳудудида жойлашган бундай обидалар ҳақида деярли ҳеч нарса билмас эдик...\n— Юртдошларимизда Имом ат-Термизий бобомиз ҳақида аниқ маълумотлар жуда кам эди, — дейди Имом Термизий халқаро илмий-тадқиқот маркази раҳбари профессор Убайдулла Уватов. — Кўпчилик у зотни Ҳаким ат-Термизий билан адаштиргани ҳам ҳақиқат. Бугун жуда катта имкониятлар эшиги очилди. Бундай зотларнинг ҳатто, қўлёзма асарларидан бемалол фойдаланиш мавриди туғилди.\nЯқинда шундай алломаларимиздан етмиш нафарининг ҳаёти ва ижодий фаолияти ҳақида китоб тайёрладик. «Ўзбекистон» нашриётида нашрдан чиқди. Нархи шу қадар арзонки, кўриб ҳайрон қолдим. Шунча катта ва салмоқли адабиётларни олиб ўқиш учун яратилган шароитнинг амалий ифодаси шу бўлса керак-да.\nУбайдулла Уватовнинг таъкидлашича, келгусида «Ўзбеккино» миллий агентлиги билан ҳамкорликда алломаларимиз ҳақида бадиий фильмлар яратиш режалаштирилган.\n— 1981-1985 йилларда Жазоирда таржимон бўлиб ишлардим, — дейди Ўзбекистондаги Ислом маданияти маркази раҳбари Шоазим Мунавваров. — У ердаги бир ҳолатни кўриб жуда ажабланганман. Касалхоналарнинг кўпига Ибн Сино номи берилган. Шунда мен Ибн Синонинг юртиданман, деганимда у ердагилар: «Ахир, у зот араб олими-ку», дейишган эди…\n...Индонезиядаги сафаримиз чоғида бизни Имом Бухорий юртидан эканимизни билиб қолишгач, ҳамма юксак эҳтиром билан ўрнидан туриб қаршилагани эсимдан чиқмайди...\nҲа, бутун дунёда ўқиб-ўрганилаётган алломаларимиз мероси мустақиллик туфайли ўзининг ҳақиқий ворислари қўлига берилди. Бугун қўлёзмалар фондларида сақланаётган минглаб бебаҳо асарлар бизнинг аждодлар ҳақидаги ғурур-ифтихоримиз боисидир.\nМамлакатимиз раҳбари Шавкат Мирзиёевнинг ташаббуси ва бевосита раҳнамолигида алломаларимиз меросини кенг миқёсда ўрганиш ва тадқиқ қилиш мақсадида тузилган илмий-тадқиқот марказлари истиқлолнинг йигирма олти йиллик тўйига муносиб тўёна бўлиши билан бирга, минг йиллик тарихий қадрият ва анъаналаримизнинг ўзига хос давоми ҳам бўлди.\nЎтиш даврида бир муддат хориж фильмларига томошабин бўлганимиз сир эмас. Ўзгаларнинг тарихи, маданияти билан айнан экран орқали танишганимиз ҳам ҳақиқат. Энди эса яратилаётган кенг имконият ва шарт-шароитлардан фойдаланиб, ўзимизнинг теран томирларимизга холисона назар ташлаш фурсати етди. Пойдевор қанча бақувват бўлса, бино шунчалик мустаҳкам қурилганидек, ёш авлод маънавияти тарихий ўзанлардан сув ичсагина ўсиб-ривожланади. Турли таҳдидларга қарши мустаҳкам иммунитет шаклланади.\nХалқимизда шундай бир тансиқ удум бор: биров билан танишиб қолса, кимсиз, кимлардансиз, деган саволни беради. Ота-боболарини сўраб-суриштиради. Ўз ота-бобоси ҳақида билмаган одамнинг юзи шувут бўлиши аниқ. Шундай бир даврда буюк аждодлар қолдирган бой маънавий меросни билмаслик ворислик ғурур ва ифтихорини пучга чиқаради.\nМана, истиқлолнинг яна бир довони олдида турибмиз. Истиқлол — ҳақиқатда буюк неъмат. Лекин унинг буюклиги бизнинг қуруқ сўзларимиз ёки ҳавойи ғурур-ифтихоримиз билан чекланиб қолмаслиги зарур. Юксалишдан мақсад беҳуда ҳаволаниш эмас, ўзимиз ва ўзлигимизга яқинлашиш эканини унутмаслигимиз зарур.


Латвиялик парашютчи дунёда биринчи бўлиб дрондан сакради\n00:43 / 13.05.2017\nЛатвиялик парашютчи Ингус Аугсткалнс дунёда биринчи бўлиб дрондан сакрашни амалга оширди, деб хабар бермоқда Delfi нашри. Ушбу трюк 12 май куни Латвиянинг Амата ўлкасида амалга оширилди.\nДастлаб Аугсткалнс ҳавога кўтарилган дрондан осилиб турган тросга илашиб олиш учун 120 метрли телекоммуникация устунига кўтарилди. Сўнгра квадрокоптер парашютчи билан бирга 330 метрга кўтарилган ва парашютчи сакрашни амалга оширган.\nДрон Aerones компанияси томондан ишлаб чиқарилган бўлиб, 28 та двигатель билан жиҳозланган. Дрон бунинг эвазига 200 кг гача юкни кўтара олади. Бундай дронларни қутқарув ишларида, ёнғинларни ўчиширда ҳамда спорт ва кўнгилочар соҳаларда қўллаш мумкин.


Ўзбекистоннинг барча ҳудудларида «Ўқитувчи ва мураббийлар ҳиёбони» ташкил этилади — ИА «Фергана» — мобильная версия\nЎзбекистоннинг барча ҳудудларида «Ўқитувчи ва мураббийлар ҳиёбони» ташкил этилади\nЎзбекистонда Ўқитувчи ва мураббийлар кунининг нишонланиши. Insamarkand.uz сайти фотоси\nҚорақалпоғистон Республикаси, вилоятлар ва Тошкент шаҳри марказларида “Ўқитувчи ва мураббийлар хиёбонлари” ташкил этилади. Бу ҳақда ҳукумат қарор чиқарди, деб хабар беради Алдия вазирлигининг Telegram-канали.\nТематик хиёбонлар фаолияти 2018–2020 йилларда йўлга қўйилади. Хиёбонларнинг намунавий лойиҳасини ишлаб чиқиш Маданият ва санъатни ривожлантириш жамғармаси маблағлари ҳисобидан амалга оширилади.\nБу каби тематик ҳиёбонларни ташкил этиш тўғрисида 2018 йил 14 августда қабул қилинган президент қарорида сўз юритилганди. Унда “баркамол авлодни шакллантириш, ёшларни маънавий-ахлоқий ва жисмонан соғлом этиб тарбиялаш, уларни олиб борилаётган ислоҳотларнинг фаол иштирокчисига айлантиришга қаратилган чора-тадбирлар изчил амалга оширилаётгани” айтилган.\n2018 йил президент Шавкат Мирзиёев ҳукуматга ўқитувчилар нуфузуни оширишга доир ишларни амалга ошириш борасида топшириқ берганди. Бундан олдин мамлакат раҳбари Халқ таълим вазири Улуғбек Иноятов ва унинг учта ўринбосарини ишдан олиб ташлади. Вазирликни Шерзод Шерматов бошқара бошлади. Шерматов ўқитувчиларни ойликларини кўтариш эвазигагина уларнинг жамиятдаги нуфузини ошириш мумкинлигини таъкидлади. Сентябрь ойида педагогларнинг ойликлари оширилди, уларга автокредит ва ипотека борасида имтиёзлар берилди. Маориф тизими ходимлари касбга алоқаси бўлмаган ишлардан озод этилдилар. Куни-кеча Халқ таълим вазирлиги “Ўқитувчилар мақоми тўғрисида” қонун лойиҳасини жамоат муҳокамаси учун эълон қилди.


2019 йил 30 апрель куни Олий Мажлис Қонунчилик палатаси Спикери Нурдинжон Исмоилов билан Қирғизистон Республикасининг мамлакатимиздаги Фавқулодда ва мухтор элчиси Ибрагим Жунусовнинг учрашуви бўлиб ўтди.\nМаълумки, Ўзбекистон ва Қирғизистонни анъанавий дўстлик ва ўзаро ҳурмат ришталари боғлаб туради. Кейинги йилларда икки давлат раҳбарларнинг сиёсий иродаси туфайли қардошлик муносабатлари янада кучайди. Савдо-иқтисодий ва маданий-гуманитар ҳамкорлик алоқалари жадал ривожланиб бормоқда.\nСуҳбат аввалида Олий Мажлис Қонунчилик палатаси Спикери Нурдинжон Исмоилов Ибрагим Жунусовни Қирғизистон Республикасининг мамлакатимиздаги Фавқулодда ва мухтор элчиси этиб тайинлангани билан самимий табриклади.\nМулоқот чоғида элчига Ҳаракатлар стратегиясига мувофиқ Ўзбекистонда амалга оширилаётган изчил ислоҳотлар, ҳудудлар ва умуман, мамлакат ривожланишида муҳим ўрин тутадиган давлат ва ҳудудий дастурлар хусусида сўзлаб берилди. Шунингдек, парламент қуйи палатаси фаолияти, қонунчилик тизимидаги янгиликларга тўхталиб ўтилди.\nЎзбекистон ва Қирғизистон ўртасидаги парламентлараро алоқалар жадал суръатларда кенгайиб бораётгани, келгусида икки мамлакат муносабатларини савдо-иқтисодий, ижтимоий-сиёсий соҳаларга йўналтирилган норматив-ҳуқуқий ҳужжатлар қабул қилиниши билан янада мустаҳкамлаш лозимлиги таъкидланди.\nЎз навбатида, Қирғизистон Республикасининг мамлакатимиздаги Фавқулодда ва мухтор элчиси Ибрагим Жунусов давлатларимиз ўртасидаги ҳамкорлик алоқаларини янада кенгайтириш учун барча имкониятлар мавжудлиги, муносабатларни ривожлантиришдан икки мамлакат ҳам манфаатдор эканини таъкидлаб ўтди.\nУчрашув якунида Олий Мажлис Қонунчилик палатаси Спикери элчи Ибрагим Жуносовга икки мамлакат ўртасидаги дўстона муносабатларни янада самарали давом эттиришдек масъулияти вазифа — дипломатик миссияси фаолиятига муваффақиятлар тилади.\nКўришлар сони: 723


Суриядаги жиҳоднинг ҳукми нима? » Тавҳид\nСуриядаги жиҳоднинг ҳукми нима?\nСавол: Аллоҳ сизга яхшилик ато этсин! Сурияда сурияликлар томонидан (олиб борилаётган) жиҳоднинг ҳукми (нима)? (Ушбу амалиёт) очиқ жиҳод ҳисобланиб, мужоҳидларнинг ажрини оладиларми?\nЖавоб: Пайғамбар соллаллоҳу алайҳи ва саллам шундай дедилар: «Кимда-ким Аллоҳнинг калимаси олий бўлиши учун жанг қилса, бас, у Аллоҳнинг йўлидаги мужоҳиддир». Киши қизиққонлик, яъни, қавми-қариндошлик важидан, уларни ҳимоя қилиш учун ёки шижоатли эканини кўрсатиб қўйиш учун ёки ғанимат-ўлжага (эришиш) учун жанг қилса, қай бири Аллоҳнинг йўлида, дея савол берилди. (Расулуллоҳ соллаллоҳу алайҳи ва саллам:) «Кимда-ким Аллоҳнинг калимаси олий бўлиши учун жанг қилса, бас, у Аллоҳнинг йўлидаги мужоҳиддир», дедилар. Кимда-ким ушбу нусайрий, фожир ва хабис (ярамас)нинг зиддига туриб жанг қилса ва бу билан ҳақ ботил устидан (ғолиб чиқсин) ва Исломга ёрдам қўлини чўзаман дея қасд қилса ва (ана шу йўлда) ўлдирилса, албатта, у Аллоҳ йўлидадир. Агар ўлдирса, (ушбу мужоҳидни) ўлдирган кимсалар жаҳаннамдадир. Шундай.\nШайх Солиҳ ибн Луҳайдон\n«Шарҳ Китаб ат-Тавҳид» дарсларидаги фатволар.\n «Расулуллоҳ соллаллоҳу алайҳи ва салламга: шижоат, қизиққонлик ва риё учун жанг қилаётган киши ҳақида қай бири Аллоҳнинг йўлида (жанг қиляпти), дея савол берилди. Шунда Расулуллоҳ соллаллоҳу алайҳи ва саллам: «Кимда-ким Аллоҳнинг калимаси олий бўлиши учун жанг қилса, бас, у Аллоҳнинг йўлидаги мужоҳиддир», дедилар». Яна бир ривоятда эса: «Расулуллоҳ соллаллоҳу алайҳи ва салламнинг ҳузурларига келиб, шундай дедик: «Эй Расулуллоҳ (соллаллоҳу алайҳи ва саллам)! Бизлардан бир киши шижоат важидан жанг қилади», деб юқоридаги ривоятда келган жумлаларни ёд этди (Бухорий ва Муслим Абу Мусо Ашъарий розияллоҳу анҳудан ривоят қилишди ва у саҳиҳ ҳадисдир).\n/ Фатволар / Долзарб фатволар / Суриядаги жиҳоднинг ҳукми нима?\nAbdullah → 03.06.2012 йил\nAssalamu alaykum varahmatullahi vabarakatuh.Huddi shu hadis va fatvo,avganistanda ketayotgan urishga ham bog’liqmi ,yani avganistanda ham Allahni kalimasini oliy qilaman deb jihod qilsa bo’ladimi (hozirda)? Vassalamu alaykum varahmatullahi vabarakatuh.\nAdministrator → 03.06.2012 йил\nҲурматли Abdullah. Ҳозирги Афғонистондаги жиҳод борасида бизда бор маълумот қуйидаги манзилда:\nAbuOdil → 05.06.2012 йил\nVa alaykum assalam va rohmatulloh. Hurmatlik Abdulloh mana bu yerda http://forum.tavhid.com/showthread.php?tid=52&pid=3055#pid3055 Avg’oniston va Chechinostondagi xolat xaqida,yani Avg’onistondagilar kamunistik Rossiya bilan sinalib, Alloh ularga nusrat berganidan keyin nimalar ro’y berganligi va umuman jixodning talablari xaqida qisqacha lekin juda tushunarlik qilib Shayx Solih Oli Shayx, o’zlariga berilgan Avg’oniston va Chechenistonga jixodga borish xaqidagi savolga javoblari bilan tanishib chiqsangiz bo’ladi. Pastroqda ushbu mavzuni izlang “Муфтий шайх Абдулазиз Оли Шайх Афғонистон ва Чечинистонга жиҳодга бориш ҳақида”